Obama: Afrika zrela za investicije\nNigerijski predsednik Gudlak Džonatan (centar) posle prijema za učesnike Američko-afričkog samita\nDrugog dana trodnevnog samita 50 afričkih lidera sa američkim predsednikom u Vašingtonu, Barak Obama će se tokom Američko-afričkog biznis foruma obratiti skupu i najaviti da će američke firme uložiti 14 milijardi dolara u Afriku.\nKako je saopšteno iz Bele kuće, te investicije podrazumevaju projekte iz domena energije, bankarstva, izgradnje i informacione tehnologije. Američki državni sekretar, Džon Keri je u međuvremenu najavio dodatnih 10 miliona dolara za američke inicijative za finansiranje izvora čiste energije u Africi.\nS obzirom da se šest od deset svetskih ekonomija koje se najbrže razvijaju nalazi u Africi, američki predsednik Barak Obama smatra da je vreme da Amerikanci promene način na koji posmatraju taj kontinent. On kaže da je Afrika zrela za američke investicije.\n“Napravili smo ogroman napredak u proteklih nekoliko godina - ne samo u tome što smo pružili tradicionalnu pomoć Africi, pomažući zemljama koje imaju problem sa neuhranjenim stanovništvom ili onim u kojima ljudi pate zbog side, već i u tome što smo uspostavili partnerstvo i što razmišljamo kako možemo više da trgujemo i da sklapamo zajedničke poslove”, rekao je američki predsednik.\nMeđutim, demonstranti na ulicama Vašingtona, koji protestuju zbog američke saradnje sa etiopskim liderom, predstavljaju podsetnik na rizike koji su deo atraktivnih investicija u zemljama sa korumpiranim i represivnim vladama.\nAnalitičarka za Afriku Dženifer Kuk kaže da Sjedinjene Države moraju da budu oprezne pri slanju pomoći i investiranju kako ne bi podsticale ponašanje koje žele da iskorene.\n"To je dugotrajan problem i Sjedinjene Države moraju da preduzmu mere kako pomoć koju pružaju – bilo da je ona zdravstvena, obrazovna ili bezbednosna – ne bi bila iskorišćena za podršku političkim režimima. To nije lako uraditi pogotovo u zemljama gde Amerika ima bezbednosne interese”, smatra Kuk.\nUčesnici ovogodišnjeg samita se fokusiraju na trgovinu, razvoj i održavanje mira – ali na rasporedu nema sastanaka izričito o vladavini zakona i pitanju ljudskih prava. Stručnjaci smatraju da bi bilo neukusno prvo pozvati afričke lidere u goste, a zatim im držati lekcije.\nPredsednik Obama je govorio na temu onoga što on vidi kao neophodne kulturne promene u Africi. On je pred samit poručio mladim Afrikancima da bi trebalo da poštuju tradiciju, ali da nisu u obavezi da prihvate sve stare običaje.\n"Moram da kažem da postoje neke tradicije kojih moramo da se oslobodimo i za njih nema opravdanja. Obrezivanje žena – izvinite, ali ja to ne smatram tradicijom koju treba održavati u životu. To je varvarski običaj i treba ga eliminisati”, poručio je Obama.\nMeđu osetljivim temama našla se i Obamina osuda anti-gej mera u zemljama poput Ugande – strateški važnog američkog partnera. Odnosi sa Ugandom su pogoršani, jer su se Sjedinjene Države usprotivile zakonu, koji je sada ukinut, da se uvede smrtna kazna za neke homoseksualne postupke.\nObama mora da pronađe način da uputi ovu poruku, a da ne ugrozi partnerstvo, smatra Dženifer Kuk.\n"Američka vlada bi trebalo da bude pažljiva u tome kako se angažuje u vezi sa tim pitanjima – pogotovo oko LGBT zajednice – kako ne bi dublje upala ili pospešila retoriku afričkih lidera i drugih da je Zapad taj koji gura to pitanje.”\nKako prevazići tu percepciju u Africi jedan je od Obaminih ciljeva, dok administracija traži načine da aktivira ovaj kontinent koji se razvija ogromnom brzinom.


Konferencija za medije Aleksandra Vučića i Sebastijana Kurca – Balkanekspresrb.rs\nKonferencija za medije Aleksandra Vučića i Sebastijana Kurca\n“Izuzetno dobro razumemo teškoće s kojima se Austrija suočava. Austrija je za samo godinu dana primila 90.000 izbeglica, koji su na njenoj teritoriji. Njihov plan je da ove godine prime oko 40.000 izbeglica, što znači da je moguće da Slovenija i Hrvatska zatvore svoje gradnice. Ostaje onda da se vidi naša reakcija”, rekao je Vučić\nPremijer je na zajedničkoj pres konferenciji sa šefom austrijske diplomatije Sebastijanom Kurcom ocenio da će Akcioni plan o saradnji Srbije i Austrije predstavljati dalji podsticaj našoj zemlji na putu ka Evropskoj uniji.\n“Hvala austrijskim kolegama na izvanrednoj poseti. Oni su iskreni prijatelji Srbije. Jedino je Sebastijan Kurc bio na svim konferencijama u vezi sa Srbijom. Austrija podržava reforme Srbije i njen put ka EU”, rekao je predsednik srpske vlade.\nDve zemlje će, rekao je Vučić, nastaviti dijalog na nivou zamenika ministara, kako bi u svakom trenutku mogle da imaju koordinirane aktivnosti, a radiće se i na stvaranju daljih uslova za borbu protiv terorizma i svih rizika koji ugrožavaju savremenu Evropu.\n“Zajedno ćemo raditi na dijalogu Beograda i Prištine, na daljem očuvanju regionalne stabilnosti i razvijanju boljih odnosa između zemalja na zapadnom Balkanu”, rekao je Vučić.\nKako je istakao premijer, Srbija i Austrija će imati zajedničke programe, kao i mesto za jednog mladog srpskog diplomatu u austrijskom Ministarstvu spoljnih poslova kako bi “naučio kako to rade Austrijanci”.\nPredsednik srpske vlade istakao je da je za našu zemlju, takođe, veoma važna ekonomska saradnja i da je plan da se ove godine trgovinska razmena poveća sa 700-800 miliona evra na milijardu evra.\n“U Srbiji ima mnogo austrijskih investicija i dogovor je da ove godine imamo 2.000 novozaposlenih ljudi od austrijskih investitora”, rekao je Vučić.\nU vezi s tim, kako je istakao Vučić, jeste i saradnja u oblasti dualnog obrazovanja, u okviru kojeg će sporazume potpisati ministar obrazovanja Srbije Srđan Verbić, ministar spoljnih poslova Austrije Sebastijan Kurc, kao i predsednici privrednih komora dve zemlje Marko Čadež i Kristof Lajtl.\nOn je objasnio da je reč o oblasti bankarstva i osiguranja, kao i špedicije i logistike.\n“U tim oblastima idemo na razvoj dualnog obrazovanja i pripremamo ljude da tačno znaju koji će posao da rade, da budu dobro obučeni i da najbolje rezultate u tom poslu mogu da isporuče”, rekao je Vučić.\nKada je reč o migrantskoj krizi, premijer je dodao da tu postoji kontinuirana saradnja.\n“Izuzetno dobro razumemo teškoće s kojima se Austrija suočava. Austrija je za samo godinu dana primila 90.000 izbeglica, koji su na njenoj teritoriji. Njihov plan je da ove godine prime oko 40.000 izbeglica, što znači da je moguće da Slovenija i Hrvatska zatvore svoje gradnice. Ostaje onda da se vidi naša reakcija”, rekao je Vučić.\nPrema njegovim rečima, Srbija će ostati u bliskom kontaktu sa Austrijom i da će doneti odluku koja se rukovodi evropskim načelima, ali i zašiti nacionalnih i državnih interesa naše zemlje.\nVučić je austrijskom ministru spoljnih poslova i toj državi zahvalio na, kako je rekao, kontinuiranoj podršci koju pružaju Srbiji.\n“Želimo još veće prisustvo Austrije u regionu i Srbiji, u političkom i ekonomskom smislu. Želimo da se unapređujemo, da menjamo sebe i budemo još bolji. Istrajaćemo u ne lakim reformama. Već ove godine očekujemo dvostruko veći rast od rasta u 2015”, rekao je Vučić i zaključio da su pred Srbijom godine dinamičnog rasta.\nSrbija će učestvovati u rešavanju migrantske krize, ali ne na štetu svoje ekonomije, poručio je Vučić, a a šef austrijske diplomatije Sebastijan Kurc ukazao da je njegova zemlja posebno pogođena tom krizom, jer je istovremeno i zemlja tranzita i krajnje destinacije.\nPremijer Vučić je takođe istakao da bi voleo da se nađe sveobuhvatno evropsko rešenje za migrantsku krizu:\n“Ali, plašim se da ga nećemo videti u skorije vreme”, rekao je Vučić.\nOn je istakao da Srbija neće podizati zidove, ali da će umeti da zaštiti svoju granicu i istakao da postoje linije preko kojih neće preći, odnosno da neće dozvoliti da bude ekonomski ugrožena zbog migranata.\nNavodeći da se u Austriji nalazi 90.000 izbeglica za koje ta država izdvaja dve milijarde evra, Vučić je rekao da tako nešto Srbija ne bi bila u stanju da uradi i “ne bi mogla da preživi”.\nVučić je rekao da je Srbija spremna da učestvuje i u sistemu kvota, za šta nisu bile spremne mnoge druge evropske zemlje koje su imale novac i iz evropskih fondova.\n“Postoje granice do kojih Srbija može da ide, ali i granice preko kojih Srbija ne može dozvoliti da se ide, jer bi onemogućile dalji ekonomski razvoj”, rekao je Vučić.\nUpitan da li će Srbija poslati dodatnu podršku na makedonsko-grčku granicu, Vučić je rekao da je Srbija spremna da to uradi, ukoliko to zatraže makedonske kolege.\nVučić je rekao i da će Srbija umeti da zaštiti i svoju granicu sa Makedonijom.\nPo pitanju izbegličke krize, Kurc je kazao da Austriju posebno pogađa ovaj problem, jer nije samo tranzitna, već i zemlja destinacije, koja je prošle godine primila 90. 000 tražilaca azila.\n“Ove godine ne možemo da primimo toliki broj, i zato je naša vlada ograničila prihvat izbeglica. To je odluka koju moramo doneti, ali smo svesni da može imati posledice po zemlje duž balkanske rute. Zato mi je bilo važno juče u BiH, ali i danas u Srbiji da informišem vlade da je moguće da dođe do promene situacije, ali i da smo spremni da podržimo vlade u cilju smanjenja talasa”, podvukao je Kurc.\n“Moramo preduzimati nacionalne mere, jer smo na to prinuđeni. Naš cilj nije da preduzimamo samo nacionalne mere već i da sarađujemo sa drugim zemljama. To bi rado činili sa Grčkom, ali ne možemo čekati da dođe do promene u toj zemlji i spremnosti da joj se pomogne od strane EU kako treba”, podvukao je on.♦\nŠabac: ubica taksiste priznao još jedan zločin


Konkurs podrške voćarima i povrtarima u Nišu - AgroSmart\nU toku je Javni poziv za učešće u programu podrške razvoju poslovanja prehrambenog sektora u Nišu.\nPoziv je sastavni deo projekta „Održiva poljoprivredno-prehrambena proizvodnja u ulozi ruralnog razvoja” koji sprovodi organizacija ENECA i deo je šireg projekta „Platforma za odgovorno upravljanje javnim finansijama” koji sprovodi Program Ujedinjenih nacija za razvoj (UNDP), a finansira Vlada Švedske.\nKonkursom će biti odabrano 10 (deset) proizvođača hrane, pre svega iz sektora proizvodnje i prerade voća, povrća i šumskih plodova, koji će učestvovati u aktivnostima prilagođenim individualnim potrebama svakog korisnika.\nOdabranim korisnicima biće pružena podrška u vidu: treninga iz oblasti tehnologije proizvodnje i prerade voća i povrća, mentorske podrške, posete oglednim dobrima, učešća na promotivno-prodajnom događaju, sertifikacije i sertifikacija bezbednosti hrane/organske proizvodnje/sistema menadžmenta kvaliteta za dva korisnika programa, te unapređenje vizuelanog indentiteta dva korisnika projekta kroz dizajn ili redizajn etikete ili amabalaže proizvoda.\nSmernice za podnošenje prijava, kao i prijavni formular mogu se preuzeti sa sajta www.eneca.org.rs, dok se sva pitanja u vezi sa procedurom prijavljivanja na konkurs mogu postaviti na broj telefona 062/528-228 radnim danima od 10 do 14 časova.


Zoran Tegeltija, predsjedavajući Vijeća ministara BiH, razgovarao je danas putem video-linka sa delegacijom Međunarodnog monetarnog fonda (MMF) u BiH, koju je predvodio šef misije Martin Petri.\nNa sastanku je razgovarano o planiranim aktivnostima i mjerama u okviru novog aranžmana sa ovom međunarodnom finansijskom organizacijom, kao i o reformskim oblastima koje će biti obuhvaćene novim aranžmanom, navode iz Vijeća ministara.\nOvom prilikom, Tegeltija je upoznao predstavnike MMF-a sa aktivnostima koje institucije u BiH provode u borbi sa posljedicama uzrokovanim pandemijom virusa korona, navodeći da su trenutno resursi svih nivoa vlasti u BiH usmjereni na podršku zdravstvenom sektoru i zaštitu zdravlja stanovništva, te podršku realnom sektoru.\nTegeltija je, govoreći o novom aranžmanu sa MMF-om, istakao da je potrebno zadržati stabilnost finansijskog sektora, te posvećeno i temeljno nastaviti sa radom na oporavku zdravstvenog sektora i reformi javnih preduzeća. Naglasio je potrebu snažne podrške oporavku ekonomije, uz posebnu pažnju na privredne grane koje su najjače pogođene krizom.\nTokom sastanka, Tegeltija je izrazio punu opredijeljenost svih nivoa vlasti u BiH da, uprkos otežanom radu Misije MMF-a uslijed pandemije virusa korona, očekuje uspješan završetak pregovora do sredine decembra ove godine, te zaključenje novog aranžmana u januaru 2021. godine.\nPredsjedavajući Vijeća ministara BiH je zahvalio MMF-u na pomoći i efikasnom djelovanju u odobravanju sredstava iz Instrumenta za brzo finansiranje (RFI) na samom početku pandemije, te iskazanoj spremnosti za nastavak tehničke i finansijske podrške BiH.\nTags\t#MMF\t#Zoran Tegeltija\nCharles Michel: Pratimo situaciju oko zemljotresa u Egejskom moru, EU je spremna pomoći\nBHRT u pogonima mostarskog giganta: Aluminij ponovo pokrenuo proizvodnju


Ministar za rad Zoran Đorđević izjavio je danas da pregovori o Fijatu idu u pozitivnom pravcu i da očekuje da će brzo biti završeni.\nBEOGRAD - Ministar za rad Zoran Đorđević izjavio je danas da pregovori o Fijatu idu u pozitivnom pravcu i da očekuje da će brzo biti završeni.\n"Očekujem da će pregovori brzo biti završeni, pošto postoje naznake i dobra volja jedine i druge strane i toliko mogu da vam kažem", rekao je Đorđević odgovarajući na pitanja novinara u Vladi Srbije.\nGalenika najtrgovanija, Impol Seval na decenijskom rekordu\nBEOGRAD - Domaće tržište akcija oslabilo je danas za gotovo 0,4 odsto, mereno indeksom BELEX15, u velikoj meri usled korekcije vrednosti akcija Naftne industrije Srbije.\nUkupan promet na trgovanju iznosio je skromnih 8,6 miliona dinara (71,6 hiljada evra).\nSberbank neither wished to confirm nor deny Blic"s findings.\n– We thank you for the question you"ve sent to us, but the topic you"re reporting about is not something we can comment on now – the bank said, as reported by Blic.\nSberbanka kupuje Telenor banku?\nSberbanka Srbija ima nameru da kupi Telenor banku, a pregovori oko cene i uslova transakcije su pri kraju, pa će se uskoro znati da li će posao biti završen, saznaje Blic.\nTako bi prva online i mobilna banka na Balkanu, koja je vlasništvo norveške Telenor grupe, mogla da dođe u posed Rusa, koji poslednjih godina postaju važan faktopr na srpskom finansijskom tržištu.\nIzvor Blica iz Sberbanke tvrdi da konačan dogovor još nije postignut, jer se čeka zeleno svetlo centrala u Moskvi, odnosno Oslu, koje procenjuju vrednost ove transakcije.\n- Sberbanci je veoma stalo do ove kupovine jer bi tako liderstvo u online mobilnom bankarstvu u Srbiji ali na Balkanu prešlo u ruke Rusa. Naime, Telenor banka ima 300.000 otvorenih tekućih računa i to za manje od tri godine poslovanja. Ovaj broj najbolje ilustruje potrebu građana Srbije za sveobuhvatnim mobilnim i online bankarskim uslugama u zbog toga Rusi nastoje da se kupovina završi. S druge strane, i Telenor grupa u čujem vlasništvu je Telenor banka, smatra da je ovo i za njih prilika da dobro naplate svoje liderstvo u online bankarstvu, tim pre što njima to nije osnovna delatnost - objašnjava sagovornik lista Blic.\nU Sberbanci nisu želeli ni da potvrde ni da demantuju saznanja Blica.\n- Zahvaljujemo na upitu koji ste nam poslalii, ali temu koju obrađujete nismo u prilici još da komentarišemo - rečeno je u ovoj banci, piše Blic.\nZa razliku od njih, iz Telenora nisu davali komentare.\nTelenor banka otvorena je u septembru 2014. godine i brzo je postala najbrže rastuća online banka u regionu, piše Blic.


Mera Vlade | Realizacija Strategije obrazovanja\nRealizacija Strategije obrazovanja\nStrategiju obrazovanja prošla vlada je usvojila u oktobru 2012. godine, ali treba napomenuti da je ona bila pripremljena i pre parlamentarnih izbora te godine. Veliki problem u realizaciji Strategije razvoja obrazovanja 2013-2020. jeste to što Akcioni plan za njeno sprovođenje još uvek nije usvojen. Neki delovi Strategije odražavaju želje SPS-a po pitanju besplatnog školovanja, dok je SNS u „Beloj knjizi“ (iz 2012.) izrazio želju za unapređenjem kvaliteta obrazovanja i nauke što je takođe iskazano kroz Strategiju.\nApril 2014: Kako je u svom ekspozeu najavio premijer Aleksandar Vučić, neophodno je razvijati nezavisan sistem eksterne provere koji bi kroz vrednovanje rezultata učenja bio osnova za unapređenje školske prakse, kao i da škole treba da imaju veću autonomiju u radu, a direktori i nastavnici slobodu.\n– Aleksandar Vučić je u ekspozeu rekao da će se Vlada u domenu visokog obrazovanja baviti unapređenjem kvaliteta visokoškolskih ustanova, njihovom akreditacijom i stvaranjem uslova za povratak naših stručnjaka iz inostranstva.\nJanuar 2015: Više od dve godine nakon donošenja Strategije razvoja obrazovanja u Srbiji do 2020. godine, Vlada R. Srbije usvojila je Akcioni plan za njeno sprovođenje.\nAkcioni plan možete pogledati ovde.\nMaj 2014: Predviđa se da će predloge Akcionih planova vlada usvajati u septembru, pošto ih su prethodno usvojeni u ministarstvu prosvete.\nApril 2014: Predsednica Nacionalnog prosvetnog saveta, Desanka Radunović, izjavila je da je su u Strategiji razvoja obrazovanja loše urađeni finansijska konstukcija, kao i vremenski okviri realizacije nekih poglavlja koji su nerealni.\nJul 2015: Ako bi se pravila rang-lista najčešće pominjanih reči u prosveti, onda bi, sem reči štrajk, reforma obrazovnog sistema sigurno bila na vrhu. U poslednjih petnaest godina nema premijera, niti ministra prosvete koji nije obećao da će mu obrazovanje biti prioritet i da je ulaganje u tu oblast zapravo ulaganje u budućnost. Tome nije odoleo ni aktuelni premijer, koji je mnogo puta u svom ekspozeu pominjao kvalitetnije obrazovanje kao jedan od strateških ciljeva, navodi se u redakcijskom komentaru Danasa.\nJun 2014: Profesorka Beogradskog univerziteta upenziji, Srbijanka Turajlić, ocenila je da Strategija obrazovanja ne predstavlja neophodni konsenzus o cilju reforme obrazovnog sistema i da o tome svedoči činjenica da više od godinu dana posle njenog usvajanja nije usvojen akcioni plan kojim bi započela njena realizacija.\n- Vladica Stanković, predsednik Stručnog tima za reformu visokog obrazovanja u Republici Srbiji, ocenio je na BIZLife okruglom stolu “Obrazovanje u Srbiji na ispitu” da Strategija, i pored toga što sadrži dosta dobrih ideja, predstavlja “spisak lepih želja” i da “kao ni sama reforma nema široko podršku”.\nApril 2014: Profesor Elektronskog fakulteta u Nišu, dr Dragan Denić, ocenio da bi bilo pogrešno da jednom strategijom ukidamo škole u pojedinim krajevima samo zato što se smanjio broj dece, jer država mora da vodi računa o tome da su migracije privremenog karaktera i da ne dozvoli da nam delovi teritorije, posebno na jugu, ostanu trajno prazni.


Žene fudbaleri u BiH uspješnije od muškaraca\nSFK 2000 u borbi za završnu fazu evropske Lige šampiona\nnaslovnica > sport, fudbal, arhiva, balkan 16.08.2012\nŽenski fudbal nije popularan u BiH, ali fudbalerke iz ove zemlje bilježe rezultate bolje od muških kolega. Kad bi muški fudbalski tim iz BiH probio prepreke ka plasmanu u Ligu šampiona nastala bi prava euforija, a za ženski tim kojem to uspijeva, javnost ne mari.\nŽenski fudbalski klub SFK 2000 već desetu godinu zaredom osvaja titule u BiH, a ove godine je na putu ka plasmanu u šesnaestinu finala Lige šampiona. Tim iz Sarajeva danas igra meč sa prvakinjama Izraela, ekipom Tel Aviva, što će odlučiti od prolasku u dalju fazu Lige šampiona.\nTrenerica SFK 2000 Samira Hurem kazala je za agenciju Anadolija da snagu ovog tima čine djevojke koje su zajedno odrasle uz fudbal.\n„Većina igračica su tu od početka, krenule su igrati fudbal kao djevojčice sa 12-13 godina. Sada su već iskusnije igračice, a čine kostur svih bh. selekcija“, istakla je Hurem.\nSFK 2000 već deset godina igra sa prvacima drugih evropskih država u kvalifikacijama za evropsku Ligu šampiona. Ove godine su već pobijedili prvakinje Irske i Velsa.\n„Danas igramo sa prvakinjama Izraela. Nadamo se da ćemo proći i po drugi put ostvariti najveći uspjeh ne samo ženskog, već uopšte bh. fudbala, a to je šesnaestina Lige prvaka“, poručila je Hurem.\nNije joj jasno zašto se u BiH malo pažnje poklanja ženskom fudbalu.\n„Ja se borim za ravnopravnost i mislim da ne postoji valjan razlog zašto se posjećuje tako malo pažnje ženskom fudbalu, pored dobrih rezultata koje imamo. Svjesna sam da je u mentalitetu našeg naroda da žene nisu toliko sposobne za sport, ali ipak zahvaljujući pojedinim institucijama mi polako, ali sigurno napredujemo“, kazala je Hurem.\nKapiten tima SFK 2000 Ivana Vlajić u klubu je od samog početka. Za Anadoliju je kazala kako je rođena sa željom da igra fudbal.\n„Kao djevojčica igrala sam fudbal sa dječacima i bila mi je želja da nađem profesionalni klub u kojem ću moći da igram. Predrasude o ženama u fudbalu javljaju se najčešće zbog opšteg mišljenja da je fudbal grub sport. Mislim da fudbal nije ništa grublji od rukometa ili bilo kojeg drugog sporta. Kako FIFA i UEFA zastupaju fudbal kao nešto što svi na svijetu trebaju igrati, ne vidim zašto žene ne bi mogle da ga igraju i zašto bi to bila privilegija samo muškaraca“, upitala je Vlajić.\nSvima koji imaju predrasude prema ženama igračicama fudbala, iz SFK 2000 poručuju da dođu na utakmice i uvjere se u kvalitet ženskog dubala. Osim što su uzorne sportiskinje, članice ovog fudbalskog kluba su i uspješne studentkinje, radnice i menadžerice.


Micheline bezvazdušne gume po prvi put stižu na puteve - Muški magazin - trendovi, fitness, lifestyle, saveti, devojke...\nProizvođač guma, kompanija Michelin, tvrdi da je moguće eliminisati vazdušne gume i sve probleme sa kojima one dolaze razvijajući modele koji ne zahtevaju vazduh uopšte. Ovaj brend je kreirao prototip nazvan Uptis (Unique Puncture-Proof Tire System), koji je razvijen u saradnji sa kompanijom GM tokom četiri godine.\nMichelin je radio na ovom projektu od 2005. godine, a nakon više od jedne decenije razvoja, on je konačno blizu kompletiranja. Održavanjem svojih dugoročnih ciljeva, a pre nego što oni postanu nešto održiviji, inžinjeri ove kompanije testiraće svoje neprobušive gume na električnim vozilima po prvi put.\nViše od tri milijarde pneumatika proizvodi se svake godine na globalnom nivou, dok gume kojima prođe rok trajanja neretko završavaju u prirodnom ekosistemu. One su takođe podložne požarima i emituju otrovne gasove u atmosferu. Gume, kao i brojni drugi proizvodi kreirani ljudskom rukom, mogu postati daleko zelenija opcija ukoliko se u njihovoj proizvodnji koriste prirodni materijali. Drugi cilj predstavlja smanjivanje brojnih incidenata koje istrošene gume izazivaju, tako da je Michelin uključio obe ove strategije kako bi kreirao ekološki ispravne gume u budućnosti.\nVision Concept pneumatika kompanije Michelin, nastoji da razvije bezvazdušne, punjive, konektovane i istrajne gume. Unikatni Puncture-proof Tire System (UPTIS) brenda, predstavlja bezvazdušni pneumatik u potpuno unikatnoj formi, koja nikada ne može biti probušena i teško ju je uništiti. UPTIS sistem kombinuje aluminijumski točak sa fleksibilnim ramom koji može izdržati veliki teret, konstruisanim od staklenih vlakana ojačanih plastikom. Kompanija veruje da će ovaj dizajn održati performanse tradicionalnih Michelin guma.


Fondacija PONS priprema aplikaciju za mobilne telefone\nPočetak/Društvo/Fondacija PONS priprema aplikaciju za mobilne telefone\nVioleta Milićević15. septembra 2019.\nSmetnje na koje nailaze u saobraćaju osobe sa invaliditetom u Nišu uskoro će moći da prijave preko mobilne aplikacije. To će im biti dostupno na telefonu bilo da su u ulozi pešaka, vozača ili putnika u gradskom prevozu.\n„Pokretanje aplikacije prati i formiranje radne grupe, koju ćemo oformiti u saradnji sa Gradskim većem. Radnu grupu činiće osobe sa invaliditetom i predstavnici javnih komunalnih preduzeća, nadležnih za rešavanje problema sa kojima se srećemo u saobraćaju“, objašnjava Ivan Novković, direktor Fondacije PONS.\nZamišljeno je da PONS sve pritužbe koje stignu putem aplikacije šalje radnoj grupi, koja će ih kasnije analizirati i usmeravati pojedincima u javnim preduzećima koji su nadležni za rešavanje konkretnih problema.\n„Ovu aplikaciju koristiće sve naše sugrađanke i sugrađani, jer su prepreke sa kojima se mi suočavamo ujedno i prepreke sa kojima se suočavaju svi“, kaže Novković i dodaje da su, osim aplikacije, pokrenuli i pravno savetovanje, radionice sa učenicima iz niških srednjih škola, kao i dijalog na lokalnom nivou sa svim važnim javnim preduzećima, Gradskim većem i Sekretarijatom za saobraćaj.\nFondacija PONS osnovana je oktobra 2016. godine da pruži podršku osobama sa invaliditetom i udruženjima, kako bi ojačali i na ličnom nivou i kao organizacije za poslove zastupanja prava osaoba sa invaliditetom u svim oblastima života.\n„Naziv PONS je akronim od reči ponosni, odgovorni, nesakriveni i samostalni, što su i ciljevi fondacije. Želimo da osobe sa invaliditetom budu ponosni na ono što jesu, da budu odgovorni članovi društva, da se zbog svog invaliditeta ne kriju i da kroz svoje aktivnosti i rad na sebi postanu samostalni i da mogu da funkcionišu bilo u kojoj oblasti života“, objašnjava Novković i dodaje da za 2019. godinu imaju samo jedan cilj, a to je povećanje sigurnosti osoba sa invaliditetom u saobraćaju.\naplikacija Ivan Novković PONS


Večernje novosti\t20.09.2008 15:19\nNa Generalnoj skupštini Ujedinjenih nacija pokušaću da obezbedim podršku u međunarodnoj zajednici za inicijativu Srbije da se kosovsko pitanje iz sfere politike prebaci na teren prava - rekao je predsednik Srbije Boris Tadić, pred odlazak na 63. zasedanje Generalne skupštine UN.\nTadić je naveo da je naša zemlja do sada imala podršku nekih zemalja stalnih članica SB i članica Generalne skupštine UN, i dodao da je očigledno da nam je potrebna šira podrška.\n- Zbog toga naša inicijativa za savetodavnim mišljenjem Međunarodnog suda pravde i rezolucija koju predlažemo na usvajanje 63. Generalnoj skupštini jeste izuzetno važna za dalji tok i dalji proces vezan za utvrđivanje budućeg statusa Kosova i Metohije - istakao je Tadić.\nPredsednik Srbije je objasnio da bi bilo jako dobro da se pitanje Kosova i Metohije prebaci sa političkog na pravni teren, jer je najveća snagaSrbije - argumentacija u domenu međunarodnog prava.\n- Na taj način bismo pronašli nove mogućnosti i nove kapacitete da otpočnemo pregovore, a sa druge strane stvaraju se i novi potencijali da pridobijemo i neke druge zemlje, koje danas nisu na našoj strani, da imaju fleksibilniji odnos, ako ne i najbolji mogući kada je u pitanju interes države Srbije - naglasio je Tadić.\nPrema njegovoj oceni, delegaciju Srbije na zasedanju Generalne skupštine UN naredne sedmice čekaju “vrlo naporni dani, neprekidni bilateralni sastanci i borba za naše nacionalne, državne, ali i interese građana Srbije”.\nTadić je podsetio na činjenicu da je politika odbrane evropske budućnosti Srbije i njenog integriteta na Kosovu i Metohiji dobila podršku građana.\nOn je dodao da činjenicu da za politiku koju sprovodi i za koju se zalaže ima i podršku ogromne većine građana u Srbiji, uvek uzima u obzir kada zastupa stavove naše zemlje na međunarodnim forumima.\n- Od te politike niti možemo, niti hoćemo da odstupimo. Ta politika jeste i format za pregovore i razgovore sa međunarodnim poslenicima. S druge strane, daje nam punu legitimizaciju o tome kako voditi razgovore i u Savetu bezbednosti UN, na Generalnoj skupštini, u budućnosti.\nRAZGOVORIMA DO ŠIROKE PODRŠKE\nTadiĆ je istakao da će u Njujorku sresti više od 30 šefova delegacija koji će nastupati na Generalnoj skupštini UN, da će sa njima razgovarati o našoj inicijativi, pokušavajući da ih pridobije kako bi glasali za nju na Generalnoj skupštini.\n- I ekonomija će biti zastupljena u našim razgovorima, mogućnosti za investicije, otvaranje novih radnih mesta. Ali, ti razgovori će, svakako, biti i prilika da se govori o budućnosti Euleksa, koji, po našem mišljenju, takođe treba da dobije legitimitet kroz odluku SB UN - ukazao je predsednik.


Američki lowcost jetBlue najavio plan širenja mreže linija ka Evropi - Aviatica\nAmerički lowcost jetBlue najavio plan širenja mreže linija ka Evropi\nJedna od najvećih američkih lowcost aviokompanija, jetBlue, najavila je širenje ka Evropi od naredne godine.\nDatum / Date: 23.11.2020.\nJedan od najvećih američkih lowcost avio prevoznika, jetBlue (B6) planira širenje na Evropu. Za 2021. je planirano uvođenje više dnevnih letova ka Londonu i to iz Njujorka i Bostona.\nGeneralni direktor jetBlue Airways-a, Robin Hayes smatra da će letovi biti uspostavljeni u pravo vreme, imajući u vidu aktuelnu pandemiju koronavirusa. „Dok dođemo do narednog leta, proći će već 18 meseci kako su mnogi poslednji put putovali negde“, rekao je Hayes za Aviation Week. On kaže da iako sada ne postoji tražnja za letovima postoji jaka želja i ljudi jedva čekaju da popuste restrikcije pa da krenu na odmor ili da posete rodbinu i prijatelje.\nŠirenje ka Evropi ovoj kompaniji omogući će avioni Airbus A321LR i A321XLR koji predstavljaju klasičan A321 model sa produženim doletom. JetBlue je naručio po 13 aviona od ova dva modela, po prvi put prikazana na pariskom vazduhoplovnom sajmu 2019.\nKao prednost američkog prevoznika na letovima ka Evropi, Hayes ističe sezonalnost koja vlada u Evropi. Mnoga evropska tržišta imaju veliku potražnju za letovima ka Americi tokom letnje sezone, ali to nije slučaj zimi. Američke kompanije tako mogu da iskoriste ovaj period i da svoje avione šalju ka Evropi tokom leta, dok bi ih preko zime angažovali na linijama ka Karibima i Južnoj Americi.\nGeneralni direktor jetBlue-a nije otkrio koje bi destinacije u Evropi ova kompanija mogla da pokrije osim Italije, za koju je rekao da je sasvim izvesna s obzirom na postojeću tražnju. Navedeno je da će biti uvedene brojne sezonske linije, prvenstveno ka evropskim letovalištima i turističkim destinacijama.


Za deset dana 150 prijava za otpremnine - Vijesti | Radio Televizija Budva - Budva Crna Gora\nDo 20. januara, odnosno za deset dana, 150 penzionera i bivših radnika iz rudarsko-metalskog sektora, dostavilo je Ministarstvu ekonomskog razvoja dokumentaciju za isplatu otpremnina.\n“Odmah nakon stupanja zakona na snagu otvorili smo poziv. Tačnije, 10. januara je otpočela prijava i do sada je podneseno više od 150 prijava. Napominjemo da je poziv otvoren do 10. marta”, naveli su iz Ministarstva, na čijem je čelu ministar Jakov Milatović.\nOni očekuju oko 1,3 hiljade prijava za otpremnine, prenosi Dan.\n“Paralelno sa izradom ovog zakonskog rješenja, radili smo određene analize koje su pokazale koji bi to broj radnika bio i iz kojih privrednih subjekata koji se odnosi na sektor rudarske i metalske industrije. Naše procjene, na bazi podataka sa kojima raspolažemo, jesu da bi ovim zakonskim rješenjem pravo moglo da ostvari oko 1,3 hiljade radnika”, rekli su iz Ministarstva.\nNakon dostavljanja dokumentacije, stručni tim će o svakoj prijavi pojedinačno odlučivati.\nRadnici sa sjevera su prošle sedmice dostavili Ustavnom sudu inicijativu kojom traže da se zakon poništi, jer su oni diskriminisani. Iz Ministarstva su naveli da zbog podnošenja inicijative neće stopirati proces prijava, kao i da nemaju informacije da će Ustavni sud stopirati prijave dok ne odluči po inicijativi radnika sa sjevera.\n“Bivši zaposleni koji ispunjavaju uslove predviđene Zakonom o ostvarivanju prava na finansijsku podršku licima koja su bila zaposlena u privrednim društvima u sektoru rudarske i metalske industrije, imaju pravo na finansijsku podršku u neoporezivom fiksnom iznosu od 12 hiljada EUR, koji će biti isplaćen u četiri tranše”, rekli su iz Ministarstva.\nNamjera Ministarstva ekonomskog razvoja je, kako se dodaje, da isplata prvog dijela ovog iznosa bude do kraja marta, a druga do kraja septembra. Isti princip će biti korišten i za narednu godinu.\n“Za sprovođenje ovog zakona izdvojena su posebna finansijska sredstava iz budžeta Crne Gore. Sredstva će se obezbijediti u budžetu za ovu i narednu godinu u iznosu od 12 miliona”, naveli su iz Ministarstva.\nBivši radnici KAP-a, Metalaca, Rudnika boksita, Rudnika mrkog uglja, Prerade, Kovačnice i FEP-a imaju pravo na isplatu otpremnina po ovom zakonu.\nSvega deset zaposlenih u Opštini zainteresovano za otpremninu\nMeđu opštinskim radnicima vlada slabo interesovanje za napuštanje posla i uzimanje otpremnine\nZa isplatu otpremnine zainteresovano osam radnika VIDEO\nPočela isplata otpremnina, zaposleni odlaze iz javne uprave\nJavni poziv: Otpremnine za zaposlene u Opštini od 10 do 20 hiljada eura


5 MESECI AGONIJE: Telo Slavice Kostić (38) iz Kučeva, još uvek leži u mrtvačnici u Trstu! - TPKNEWS\n19:42 - 25/06/2022\nNaslovna/Uncategorized/5 MESECI AGONIJE: Telo Slavice Kostić (38) iz Kučeva, još uvek leži u mrtvačnici u Trstu!\n5 MESECI AGONIJE: Telo Slavice Kostić (38) iz Kučeva, još uvek leži u mrtvačnici u Trstu!\nPet meseci, telo Slavice Kostić (38) iz Kučeva, koju je ubio njen bivši suprug Dragoslav Kostić (61), iz Kučeva, još uvek leži u mrtvačnici u Trstu. Italija ne daje dozvolu da se telo Slavice Kostić prebaci u Srbiju i sahrani, dok se ne utvrdi gde je Slavica preminula, da li na Italijanskoj i Slovenačkoj teritoriji.\nI nakon pet meseci od ubistva Slavice Kostić (38) iz Kučeva, koju je u Trstu zadavio sa električnim kablom bivši suprug Dragoslav Kostić (61), i telo Slavice bacio u kamenolomu u Kreplju, blizu slovenačke granice sa Italijom, zbog burokracije još uvek leži u mrtvačnici u Trstu.\nI pored svih apela i zahteva Slavičine porodice koji su upućeni Italijanskom pravosuđu u Trstu, odgovor je ostao isti – “Ono što je ostalo od Slavičinog tela, ne može da se prebaci u Srbiju, i do daljneg ostaje u Trstu”. Ali ne zbog toga što nema ovlašćenje za prebacivanje tela koje je još u julu odobreno, već zato što još uvek ne postoji posmrtni pasoš, i bez njega telo Slavice ne može da se prebaci u Srbiju.\nDragoslav Kostić (61)\nZAŠTO JOŠ UVEK NIJE IZDAT POSMRTNI PASOŠ?\nPosmrtni pasoš još uvek nije izdat jer se ne zna gde je Slavica tačno preminula, zna se gde je izvršeno ubstvo, i gde je nađeno njeno telo, ali nije definisano da li se telo nalazilo u Italiji, Sloveniji ili na ničijoj teritoriji, tj. gde je zadnji put izdahnula.\nDa je Slavica preminula u Italiji u svom stanu u Trstu gde je njen bivši suprug Dragoslav Kostić ubio, posmrtni pasoš je dužna da izda Italija. Ali pošto je telo Slavice pronađeno u kamenolomu u Kreplju, između Italije i Slovenije a taj kamenolom pripada opštini Sežana, pasoš za transport tela treba da izda Slovenija.\nSve dok se ovo pitanje ne reši, telo Slavice Kostić (38) iz Kučeva, ostaje u mrtvačnici u Trstu.\nOpštine Žagubica na XI Sajamu „Etno hrane i pića“ u Beogradu (VIDEO)\nOPREZNO NARODE! Trulo meso iz 1982. godine krenulo ka Srbiji!


Kako mogu da analiziram ocene gostiju? | Booking.com for Partners\nKako biste lakše razumeli način na koji gosti ocenjuju svoje iskustvo boravka u vašem objektu, stvorili smo posebnu alatku u vašem ekstranetu.\nAlatka “Ocene na osnovu recenzija gostiju” se nalazi u okviru kartice “Analitika” i sadrži analizu ocena koje su vam gosti dali tokom vremena. Takođe upoređuje vaše rezultate sa drugim objektima iz grupe konkurenata.\nPregledni podaci i izveštaji vam omogućavaju jednostavno praćenje svog napretka.\nNapomena: Alatka “Ocene na osnovu recenzija gostiju” koristi podatke svih recenzija vašeg objekta, uključujući recenzije koje čekaju na odobrenje, kao i one koje su uklonjene (npr. ako je rezervacija označena kao nepojavljivanje). Iz tog razloga, ocene mogu da se razlikuju od onih prikazanih u okviru kartice “Recenzije gostiju”.\nSaznajte više o svom tržištu, poslovnim rezultatima i gostima uz pomoć „Analitike“ koju vam nudi kompanija Booking.com. Istražite „Pregled analitičkih izveštaja


RUKA KOJA NJIŠE KOLIJEVKU: Srbi tvrde da je u Sarajevu javna stvar kako je Jukića pritisnulo “nezavisno” Tužiteljstvo | Poskok.info\nRUKA KOJA NJIŠE KOLIJEVKU: Srbi tvrde da je u Sarajevu javna stvar kako je Jukića pritisnulo “nezavisno” Tužiteljstvo\nČlan Predsjedništva BiH Mladen Ivanić i predsjednik RS-a Milorad Dodik suglasili su se danas u Banjoj Luci da srpski predstavnici u Agenciji za statistiku BiH ne trebaju sudjelovati u radu te institucije, ukoliko se ne riješe problemi u vezi s popisom stanovništva na koje ukazuje RS, kao i da Zavod za statistiku RS-a ne surađuje s drugim statističkim organizacjama u BiH.\nIstičući da RS ne priznaje odluku direktora Agencije za statistiku BiH Velimira Jukića o jedinstvenom programu obrade podataka popisa stanovništva, Ivanić je, nakon sastanka s Dodikom u Banjoj Luci istaknuo da se popis mora vratiti u nadležne institucije, jer sve što je urađeno je suprotno interesima BiH, a posebno RS-a i srpskog naroda.\n-Posebno ću tražiti da se provjere informacije da je Tužiteljstvo BiH vršilo izravan pritisak na nadležne u Agenciji za statistiku BiH i tražit ću da se provjeri je li to točno ili ne. O tome se potpuno javno priča u političkim krugovima u Sarajevu i tražit ću izjašnjenje da li je točno ili ne, jer ima stavova da je direktor Agencije za statistiku BiH Velimir Jukić odluku o jedinstvenom programu obuke donio nakon razgovora u Tužiteljstvu BiH- kazao je.\nUkoliko se, kaže, nastavi „inaćenje i pokušaj preglasavanja RS-a, za njega rezultati popisa neće biti validni“.\nČlan Predsjedništva BiH je stoga dodao da podržava prijedlog Milorada Dodika da predstavnici RS-a u statističkim institucijama, ukoliko se stvari „ne vrate nazad“ svojim prisustvom ne trebaju dati legitimitet ovakvim rezultatima popisa.\nEntitetski predsjednik Milorad Dodik je rekao da odluka o metodologiji obrade podataka popisa stanovništva u BiH nije prihvatljiva RS-u i odbacuju je predstavnici vlasti tog entiteta i neće biti primjenjiva.\n-Nikakve pravosudne institucije ne mogu odlučivati o tom pitanju, jer Sud i Tužiteljstvo BiH svojim političkim predznakom nemaju našu podršku odlučivati- dodao je Dodik.\nSpreman je, kaže da, za nekoliko dana, nakon što se sagleda kako će se stvari odvijati o ovom pitanju, da nalog Zavodu za statistiku RS-a da prestane bilo kakvu komunikaciju sa statističkim organizacijama u BiH.\n-Očekujem i da ljudi koji su uime RS-a imenovani u Agenciju za statistiku BiH prilagode svoje ponašenje tako da ne daju legitimitet ne samo popisu već i tom organu dok se ovo pitanje ne riješi. Ukoliko ni ovo ne bude bilo kako treba, očekujem da će naši predstavnici u parlamentu i Vijeću ministara BiH imati jasan stav kao Mladen Ivanić i prilagoditi svoje ponašenje ovoj odluci. Ovo je crvena linija ispod koje RS ne može ići i treba se vratiti na odlučivanje u skladu sa zakonom, koji je sada, vidljivo je, prekršen i da je bilo tužiteljskog utjecaja na Jukićevu odluku- ustvrdio je Dodik navodeći da ima informacije da je direktor Agencije za statistiku BiH sat vremena prije svoje odluke bio u Tužiteljstvu BiH i „došao i u strahu priopćio odluku o metodologiji koja nije bila usuglašena“.\nRS je, navodi, protiv toga da 196.000 ljudi uđe u broj stanovnika BiH, jer žive izvan te zemlje.\nSada su, tvrdi Dodik, izašle navidjelo malverzacije tijekom popisa stanovništva u BiH.\nSastanak Ivanića i Dodika je održan u uredu člana Predsjedništva BiH iz RS-a, koji se, Dodikovom odlukom ne nalazi u Palači RS-a u Banjoj Luci.\nU tom prostoru, nakon prošlih općih izbora, osim za Ivanića, nije bilo mjesta ni za dvojicu entitetskih potpredsjednika./Fena/HMS/


Uručeni besplatni udžbenici za školarce – mojKontakt portal – Radio Televizija Kontakt\nU susret skorom početku nove školske godine, zamjenik gradonačelnika Srđan Amidžić i načelnica Odjeljenja za kulturu, turizam i socijalnu politiku Natalija Trivić, uručili su danas udžbenike za djecu iz višečlanih porodica, kao i za mališane iz romske populacije sa područja Banjaluke.\nKako bi roditelji prošli bez finansijskih izdataka, Udruženju porodica sa četvoro i više djece uručena su 74 kompleta udžbenika za osnovnu školu, dok je za djecu iz romske populacije obezbijeđeno 18 kompleta.\nZamjenik Amidžić naglasio je da gradska administracija, kao i svake godine, nastavalja sa pružanjem podrške ovoj populaciji, jer polazak u školu je značajan materijalan trošak za višečlane porodice.\n– Važno je da Grad ima saradnju sa udruženjem u smislu obezbjeđenja prostor za rad i pokrivanja materijalne troškove kako bi ovo udruženje moglo normalno funkcionisati. Takođe, nastojimo da se pomoć ne ogleda samo u ovakvim akcijama, već postoji značajna podrška višečlanim porodicama kroz različite programe stipendiranja. Kada je u pitanju predškolsko vaspitanje, za svu djecu iz višečlanih porodica, boravak u vrtićima je besplatan, dok 231 dijete iz ove populacije dobija stipendiju – naveo je Srđan Amidžić.\nJovan Radovanović, predsjednik Udruženja porodica sa četvoro i više djece grada Banje Luke i Republike Srpske, rekao je da ova donacija znači mnogo jer se radi o porodicama čiji su odrasli članovi uglavnom nezaposleni, te da preko 70 odsto porodica nema nikakva primanja.\n– Danas je teško školovati i jedno dijete, a da ne govorimo koliko je teško porodicama koje imaju više djece. Udruženje trenutno ima 630 porodica, koje imaju minimum četvero djece. Uvijek naglašavam da su nam najbitnija zakonska rješenja, trajna i kroz institucije, jednokratne pomoći dođu dobro u jednom momentu ali to nisu trajna rješenja – naglasio je Radovanović.\nZamjenik Amidžić i načelnica Trivić danas su posjetili i Savez udruženja nacionalnih manjina RS gdje su djeci iz romske populacije uručili udžbenike i školski pribor za osnovce, a srednjoškolcima i studentima rješenja o novčanoj pomoći.\nOvo je još jedna od aktivnosti koje se provode svake godine, a ove godine je dodijeljeno 18 kompleta udžbenika i školskog pribora.\nDodjela 15 lokacija za prodaju kestenja\nČakir sudi Salcburg – Crvena zvezda


Jeremić: Oni koji su pogazili obećanja iz kampanje su ponizili građane - Politika - Dnevni list Danas\nPočetna » Vesti » Politika » Jeremić: Oni koji su pogazili obećanja iz kampanje su ponizili građane\nJeremić: Oni koji su pogazili obećanja iz kampanje su ponizili građane\nPredsednik Narodne stranke Vuk Jeremić izjavio je danas da su neki od bivših koalicionih partnera pogazili obećanja iz kampanje najavom da će bezrezervno podržati sankcije protiv Rusije, kao i „vaninstitucionalnim dogovaranjem sa režimom o daljim koracima u Beogradu, pre nego što su prebrojani glasovi“.\n„Nadam se da će se sa Vučićem na kraju dogovoriti što više političkih aktera koji gaze svoja izborna obećanja i time ponižavaju građane čiji su glas dobili, jer ćemo ih se rešiti svih ođednom. Narodna stranka će biti opozicija režimu i bićemo opozicija sve dok režim ne padne“, rekao je Jeremić u Mokrinu na sastanku sa predsednicima odbora Narodne stranke iz Vojvodine.\nJeremić je istakao da će Narodna stranka na budućim izborima nastupati u „anti-kanabe koalicijama“, odnosno sa onima koji će se obavezati da se neće neposredno ili posredno dogovarati sa „režimom Aleksandra Vučića“.\n„Lokalni izbori, koji bi trebalo da budu održani 2024. godine, su strateški prioritet Narodne stranke“, rekao je Jeremić.\nJeremić je naveo da je Narodna stranka „najznačajna politička organizacija u Srbiji koja nije u ‘matriksu'“.\n„Mi nismo deo matrice u kojoj su Vučić, proruski i prozapadni avatari, analitičari, nevladine organizacije, ekstremni levičari i ekstremni desničari… Mi nismo u toj igrici koja služi za sluđivanje građana, i zato smo i izloženi napadima sa svih strana“, rekao je Jeremić.\nPotpredsednik Narodne stranke Miroslav Aleksić rekao je da je „trend pada SNS-a nezaustavljiv“, jer je na izborima održanim 3. aprila SNS dobio 300.000 glasova manje nego 2020. godine.\n„SNS će na lokalnim izborima izgubiti Novi Sad, Niš i Kragujevac, a to su gradovi u kojima je Narodna stranka najjača opoziciona partija. Pad SNS-a je neminovan i to je prirodan proces“, rekao je Aleksić.\nPotpredsednik Narodne stranke Borislav Novaković rekao je da će kao poslanik u Skupštini Srbije biti glas Novog Sada i Vojvodine.\n„Vojvodina ima sve političke pretpostavke da bude mesto na kojem će Vučićev režim polomiti zube. Narodna stranka je svojom organizacijom premrežila celu Vojvodinu i tako stvorila realno uporište za buduće promene“, rekao je Novaković.\nNovaković je istakao da skup u Mokrinu znači da je Narodna stranka „od danas u aktivnoj kampanji za naredne pokrajinske i lokalne izbore“.\nAleksandar VučićIzboriopozicijaVuk Jeremić\nPolitika • 23.06.2022. 11:16\nPavlović: Izborom Šapića prekršen zakon, upućujemo žalbu Upravnom sudu (VIDEO)\nDirektor posmatračke misije CRTA Raša Nedeljkov izjavio je danas da glasanje na biračkom mestu broj šest u Velikom Trnovcu može da se ponavlja u nedogled.\nDemokratska stranka (DS) pozvala je danas gradonačelnika Beograda Aleksandra...


PERFORMANS NA TRGU KRAJINE Stanivuković počeo sa “hapšenjem” građana u Banjaluci\nNarodni poslanik Draško Stanivuković počeo je sa ”hapšenjem” građana na banjalučkom trgu. Građani ujedno potpisuju peticiju za donošenje zakona o zabrani slobode kretanja i zabrani slobodnog mišljenja.\n– Predložićemo zakon da se nosioci vlasti balzamuju poput faraona. Na ovaj način pomažemo institucijama Republike Srpske, a svi građani će dobiti svoje lisice da ih stave na ruke – poručio je Stanivuković, piše Srpskainfo.\nDodaje kako se ujedno traži donošenje zakona o zabrani slobode kretanja i zabrani slobode mišljenja.\n– Kada vlast svojom diktaturom dotera do ćoška, onda se borite ironijom. S obzirom da su nam sve druge inicijative ukinuli, sada smo se odlučili za novu peticiju. Želimo reći da se ne plašimo, da se ne bojimo. Provešćemo par akcija koje će biti potpuno u službi institucija, a slobodan čovek je na potpuno drugoj strani – rekao je Stanivuković.\nPodsetio je da je do sada četiri puta uhapšen, te da ga između ostalog terete za uništavanje automobila koji je mogao uništiti bilo ko.\nČekrlija: Ko će stati iza onih koji su živeli i radili na prostoru koje je potencijalno otrovano piralenom?\nКomentarišući navode ministra prostornog uređenja, građevinarstva i ekologije Republike Srpske Srebrenke Golić o predstojećoj sanaciji tla u krugu banjalučkog “Incela”, za koje postoji sumnja da je zatrovano otrovnom materijom, piralenom, potpredsednik Gradskog odbora Banjalula PDP Saša Čekrlija zatražio je od Golićeve da nakon što stignu rezultati 40 uzoraka napravi projekciju sanacije i pokrene inicijativu za rebalans budžeta za pomenutu namenu.\nZvuci savremene muzike u Muzeju Republike Srpske\nKoncert savremene muzike „Limited edition“ biće održan 27. oktobra u Muzeju RS u Banjaluci u 20 časova.\nStudenti ocenjuju koliko su banjalučki fakulteti zahtevni: Filozofski najlakši, Elektro noćna mora\nPredškolsko vaspitanje i pedagogija na Filozofskom fakultetu su najmanje zahtevni smerovi, dok je na Medicinskom i Elektrotehničkom najteže steći diplomu, ocenili su studenti.


GRAVE: PREMIJA 21 MIL. EVRA U 2008.\nOsiguravajuće društvo Grave u Srbiji planira da u oblasti životnog osiguranja uveća premiju do kraja 2008. na 21 milion evra.\nPrema rečima predsednika Upravnog odbora Grave osiguranja u Srbiji Kristofa Cetla, ukupne premije trenutno iznose 16,2 miliona evra i čine udeo od 26 odsto na domaćem tržištu životnog osiguranja.\nGrave (Grawe) u Srbiji ima 37.000 klijenata, što je jedan odsto od ukupnog broja klijenata celog austrijskog Grave koncerna, ali Cetl ističe da na srpskom tržištu postoje velike mogućnosti za razvoj tog sektora osiguranja.\nKako je dodao, prosečan iznos premije u Grave osiguranju u Srbiji je 500 evra.\nGrave je zainteresovan za ulaganje u nekretnine i trenutno traže lokaciju za izgradnju poslovnog prostora u Beogradu, Nišu i Kragujevcu, kaže Cetl. On je naveo i da je ta austrijska osiguravajuća kuća veoma zainteresovana za investiranje u izgradnju stambenog prostora u Srbiji, ali nije precizirao kada bi i koliko mogli da ulože. Ranije je objavljeno da će Grave u novi poslovni centar uložiti novca koliko i u Grave centar na Novom Beogradu – 32 miliona evra.\nCetl je kazao da Grave u Srbiji godinu i po unapred objavljuje koliku godišnju dobit korisnici životnog osiguranja mogu da očekujuju i za poslednjih 11 godina je iznosila šest odsto.\nNovac od premija ulaže se u Srbiji i to oko 90 odsto u obveznice, kazao je predsednik UO Grave u Srbiji.\nPrema njegovim rečima, životno osiguranje u Srbiji ima 2,5 odsto građana, a prosečna premija prema ukupnom broju stanovnika iznosi osam evra, dok je u Hrvatskoj 60, a u Austriji 200 evra.\nGrave osiguranje je sedmo po tržišnom učešću u Srbiji. Ta kompanija posluje na domaćem tržištu od 1997. i član je Grave grupe, koja broji 3,7 miliona klijenata na 12 tržišta srednje i jugoistočne Evrope.


Градити односе са Бошњацима, не остављамо Републику Српску без подршке\nHomePolitikaGraditi odnose sa Bošnjacima, ne ostavljamo Republiku Srpsku bez podrške\n“Ne ulazim u sve mere i kontramere, to se dešava u drugoj zemlji, ali smo obavešteni i pratimo sve, a ono što je izvesno je da ne možemo da ostavimo Republiku Srpsku u ekonomskom i bilo kom drugom pogledu bez podrške Srbije“, poručio je Vučić na pred konferenciji u Palati Srbija.\nNa konstataciju novinara da su sve oštriji tonovi u Sarajevu i da se očekuje najveće zaoštravanje odnosa u BiH od završetka građanskog rata i pitanje da li se može izbeći ozbiljniji sukob, Vučić je rekao da se “plaši da atmosfera jeste najteža i najuzavrelija od okončanja rata i potpisivanja Dejtonskog mirovnog sporazuma.\n“Nadam se da svi razumeju da su mir i stabilnost prioritet i da moramo da razmišljamo o ekonomiji i o tome kako da živimo zajedno“, kazao je Vučić.\n“Ponoviću to, iako sam video da su mnogi napadali, da moramo da pokušamo da sa njima izgradimo bratske odnose u budućnosti. Nisam siguran da su sve izjave njihovih lidera iz Sarajeva od velike pomoći, ali to je već druga stvar“, rekao je Vučić.\nSituacija u BiH ozbiljna, apelujem na mir\nPredsednik ponovo je apelovao na mir u BiH, uz ocenu da je situacija u toj zemlji „mnogo ozbiljna“ i bilo kakvi sukobi ne bi doneli ništa dobro nikome, i poručio – ako u tome ne uspemo bićem krivi i jedni i drugi.\nVučić je n kometarišući izjavu lidera SDA Bakra Izetbegovića, da zvaničnici Republike Srpske ne bojkotuju institucije BiH, već su želeli ranije da odu na godišnji odmor, rekao da se uvek plaši kada se u ovako važnom poslu, kako kaže, suočite sa nečim što se naziva „nepodnošljiva lakoća neodgovorosti.\n„I ako to suštinski ili cinično nazivate godišnjim odmorom, onda je najbolje da nemam komentar. Plašim se da je situacija mnogo ozbiljnija“, rekao je Vučić odgovarajući na pitanja novinara.\nPredsednik je onima koji, kako je istakao, govore da Srbi i Republika Srpska gube, poručio da „nikada nije dobio i pobedio onaj kome j je stranac pomagao u nametanju odluka o Srbima.\n„Nama je mir ne samo delotvoran i blogorodan, već je i uslov svakog napretka. Srbija je uspela da od zemlje gubitnika postane zemlja među najboljima u Evropi. Ko će da investira u fabrike, ako nemamo mir. Ko će da dobije sukobom“, upitao je Vučić.\nOnima koji u BiH neguju retoriku sukoba poručio je i da se nada da će, kada o tome razmišljaju, misliti i o tome da to neće pogoditi nekog drugog, već svakog od nas.\n„Zato ja apelujem na mir da u narednih pet deset godina uspostavimo najpre prijateljške, a onda bratske odnose sa Bošnjacima, jer ako te ne učinimo bićemo krivi i jedni i drugi’, naveo je Vučić.


Ekonomija - Novosti dana - 16.05.2020 | Sputnjik Srbija\nČije će bogatstvo prvo preći hiljadu milijardi dolara /foto/\nVlasnik kompanije „Amazon“ Džef Bezos mogao bi da postane prvi svetski bilioner, odnosno čovek čije bogatstvo je premašilo hiljadu milijardi dolara.\nPenzioneri danas mogu da podignu 100 evra\nMinistar finansija Siniša Mali izjavio je da je jutros počela isplata jednokratne novčane pomoći od 100 evra za oko 950.000 penzionera, odnosno za penzionere koji imaju tekući račun u „Banci Poštanska štedionica“ i onima koji penziju primaju na kućnu adresu, odnosno onima kojima je otvoren namenski račun u toj banci.\nDve godine nakon donošenja odluke da poslovanje fokusira na snažno razvijanje osnovne delatnosti, a to je - proizvodnja kućnih aparata i postepeni izlazak iz ostalih proizvodnih delatnosti, menadžment Gorenja doneo je odluku da zatvori zaječarsku fabriku za proizvodnju sanitarne opreme Gorenje Houm.\nGrađanima je na raspolaganju još 400.000 vaučera koje mogu da koriste za odmor u Srbiji, a prvog dana podeljeno je 6.700 vaučera, kaže ministar trgovine, turizma i telekomunikacija Rasim Ljajić.\nZa pomoć države od 100 evra do jutros u sedam sati prijavilo se 2.352.000 građana, rekao je ministar finansija Siniša Mali. Prve uplate kreću već sutra, a novac će dobiti penzioneri i korisnici socijalne pomoći.\nSistem „10-4“: Izraelci napravili plan kako da svi idu na posao i u školu, a da se virus ne širi\nIzraelski stručnjaci napravili su plan nazvan sistem „10-4“ kako da svi mogu da idu na posao i u školu, a da se virus korona ne širi.\nZa 100 evra se već prijavilo dva miliona građana Srbije\nMinistar finansija Siniša Mali objavio je večeras da se u prvih 12 sati, za jednokratnu pomoć od 100 evra prijavilo više od dva miliona građana Srbije.\nPreporuke i mere Evropske komisije za sve turiste i one koji od turizma žive\nEvropska komisija (EK) zatražila je danas od hotela, restorana i vlasnika plaža da obezbede fizičku distancu između između gostiju kako bi Evropljani mogli da idu na letovanje.\n„Er Srbija“ odlaže početak redovnog saobraćaja\nNacionalna avio-kompanija „Er Srbija“, imajući u vidu preporuku Evropske komisije o produžavanju privremenog ograničenja, odložiće početak redovnog putničkog saobraćaja umesto za planirani 1. jun na 15. jun.\nPola miliona građana se prijavilo za 100 evra u prva tri sata\nU toku prva tri sata pola miliona građana Republike Srbije se prijavilo za isplatu novčane pomoći u iznosu od 100 evra preko portala Uprave za trezor, javlja B 92. Ranije je iz Ministarstva finansija saopšteno da je se za prvih sat i 40 minuta od kako je omogućeno onlajn prijavljivanje za pomoć prijavilo 100.000 građana.\n100 razloga za jedan klik: Prijavite se za 100 evra\nSvi punoletni građani Srbije od danas mogu da se prijave za 100 evra pomoći preko sajta Uprave za trezor. Za manje od sat vremena prijavilo se 100.000 građana.


Novosti – Strana 6 – Timočki Omladinski Centar\nU Zaječaru vršnjačke edukacije za prevenciju bolesti zavisnosti\njanuar 12, 2017 Dunja Marusic TOC\nTimočki omladinski centar tokom decembara meseca realizovao je obuku za vršnjačke edukatore za prevenciju bolesti zavisnosti kod mladih. Edukaciju je prošlo 15 učenika iz Zaječara, a već sledeće nedelje počeće sa realizacijom vršnjačkih edukacija u srednjim školama u Zaječaru. Edukacije će biti realizovane do maja meseca tekuće godine. Tokom edukacije učenici su imali priliku da […]\nNakon četiri uspešno organizovane WebDan konferencije u Boru, u toku proleća 2017. godine, očekuje nas 5. po redu konferencija o novinama u oblasti Informaciono-komunikacionih tehnologija U godini u kojoj proslavlja prvi mali jubilej, WebDan konferencija će po prvi put biti organizovana u dva grada. Bor će petu godinu za redom biti domaćin ovog IT događaja, […]\nKonkurs za učešće bendova i drugih muzičkih autora na kompilaciji “Istočna Srbija-TO SMO MI!(DA LI SE ČUJEMO)”\ndecembar 15, 2016 Dunja Marusic TOC\nUdruženje GITARIJADA raspisuje konkurs za učešće bendova i drugih muzičkih autora na kompilaciji “Istočna Srbija-TO SMO MI!(DA LI SE ČUJEMO)”. Konkurs se raspisuje u okviru projekta koji GITARIJADA realizuje uz podršku TRAG fondacije, a koji za cilj ima povećanje svesti građana, a pre svega mladih o demokratskim procesima i važnosti učestvovanja u političkom životu pre […]


Dodić: Optimisti smo - Evrokupovi, Fudbal\nDodić: Optimisti smo\nAleksandar Milosavljević 16.07.2013., 16:21\nFudbaleri Jagodine imaće najteži zadatak od srpskih klubova koji će u sredu i četvrtak igrati u kvalifikacijama za evropske kupove pošto će odmeriti snage sa ruskim Rubinom. Ipak, bez obzira što je tim iz Kazanja apsolutni favorit trener „ćurana“ Mladen Dodić tvrdi da će njegova ekipa uz ogroman motiv pokušati da ostvari povoljan rezultat.\n„Žreb nam nije bio naklonjen, Rubin je favorit, ne samo protiv nas već favorit i za osvajanje Lige Evrope. To je još jedan motiv više mojim igračima, koji su pokazali u prethodnom periodu da su odlični takmičari, vredna grupa i taj kolektivitet je jaka snaga ove ekipe. Na tom podatku gradimo svoj optimizam. Ovo nije ekipa koja ima neke velike zvezde, već svaki igrač potencijal stavlja u službu tima. Rubin je favorit, oni su to pokazali u prethodnom periodu pobedama protiv Čelsija, Intera, Atletika i većina u Srbiji, i ne samo u Srbiji to zna“ – rekao je Dodić za agenciju Tanjug.\nTrener srpskog tima očekuje pune tribine na stadionu u Jagodini i pravi evropski spektakl.\n„Kada igrate dva meča, važno je da u prvom ne primite gol. Tu rezultatsku neizvesnost trebalo bi održati do revanša i do poslednjeg od ukupno 180 minuta. Mi ćemo kroz jak kolektiv, odgovornu i čvrstu igru, uz veliku podršku sa tribina, pokušati da dodjemo do povoljnog rezultata. Svaka pobeda bez primljenog gola i remi je povoljan rezultat“ – ocenio je šef struke Jagodinaca.\nJagodinaMladen DodićRubin Kazanj\nPrethodna vest Cenkanje oko Kuzmanovića\nSledeća vest Krneta: Ne bežimo od uloge favorita\nCenkanje oko Kuzmanovića\nKrneta: Ne bežimo od uloge favorita


kolubarski.info - Ugašen KUD „Abrašević” u Valjevu\nUgašen KUD „Abrašević” u Valjevu\nredakcija February 6, 2018\t0 Komentara\nKulturno-umetničko društvo „Abrašević” Valjevo, bastion amaterizma sa tradicijom dugom više od jednog veka, od kraja prošle godine više ne postoji, ugašeno je. Prethodno, u novembru 2017. Skupština grada donela je odluku o osnivanju Ustanove kulture Centar za negovanje tradicionalne kulture „Abrašević” Valjevo koja bi svojom delatnošću (muzika, umetničke igre, pozorišna umetnost) trebalo da „pokrije” sve ono što su amateri decenijama u KUD „Abrašević” radili. Time se, kako je obrazloženo, dobija veća garancija u očuvanju i negovanju kulture i tradicije koje su se do sada odvijale u okviru KUD „Abrašević”. Navedeno je da osnivanje ustanove „Abrašević” donosi stabilniju budućnost, pre svega kada je reč o budžetskom finansiranju, kao i da amateri ostaju srž te ustanove i da će sve funkcionisati kao što je bilo i dok je KUD „Abrašević” radio.\n„U okviru nove ustanove, kroz kontinuiran rad i visoko profesionalan pristup svim vidovima kulturne delatnosti za koje se ustanova osniva, stvoriće se osnov za njihov dalji rast, kako u kvalitativnom, tako i u kvantitativnom smislu”, piše i obrazloženju odluke. Za sedište ustanove određena je ista adresa na kojoj je bio i KUD „Abrašević”, zgrada Centra za kulturu.\nVrlo brzo po donošenju odluke bilo je puno nezadovoljnih u „Abraševiću”, a kulminacija je najavljena odlukom da udruženje građana KUD „Abrašević” bude ugašeno. Grupa revoltiranih starih članova ove organizacije obratila se nedavno javnosti sa stavom da procedura gašenja društva nije bila sprovedena po zakonu, da je sve bilo i nemoralan čin. Članstvo nije obavešteno o gašenju, sve je „svaljeno na neku decu koja i ne znaju šta su potpisala”, tvrde ovi „abraševićevci”. Oni su pokrenuli tri postupka, pred Osnovnim sudom u Valjevu, Agencijom za privredne registre i Privrednim sudom u Valjevu, kojima žele da dokažu da je gašenje društva sprovedeno kršenjem niza propisa.\n„Abrašević” je ugašen potpuno bez procedure, Konferencija amatera koja je jedini nadležni organ za donošenje odluke o gašenju nije se ni sastala niti je takvu odluku donela, a plasiranje nekih potpisa umesto toga potpuno je neprihvatljivo, naveo je advokat Zoran Jovanović, dugogodišnji član „Abraševića”, nekadašnji umetnički rukovodilac u društvu.\n– Izuzetno je važno koju formu ima „Abrašević”, ovim činom gašenja više ne postoji kontinuitet imena. Kulturno-umetnički amaterizam je neodvojiv deo kulture jednog društva, po Zakonu o kulturi amaterizam je predviđen kao delatnost od opšteg interesa… – naglasio je Jovanović, dodavši da se, za razliku od KUD-a, ustanova ne može baviti amaterizmom, u njoj je amaterizam nemoguć, jer u ustanovi ne može biti članstva.\nDugogodišnji član KUD „Abrašević” Branko Lukić postavio je pitanje zašto je bilo toliko hitno da se društvo na ovaj način ugasi, a da se njegovi članovi pri tom zaobiđu.\n– Čuli smo niz laži, manipulacija istinom, od kojih je jedna da bi „Abrašević” svakako bio ugašen i ostao na ulici da nije bilo ovog čina. To apsolutno nije tačno – konstatovao je Lukić.\nVeterinar Boško Milić, glumac amater, svojevremeno predsednik „Abraševića”, slikovito je konstatovao da ako je društvo ugašeno znači da je „krivo” i „sa mnogo nedostataka”. „Abrašević” je „kriv” jer je on isto što i Narodno pozorište za Beograd, „kriv” je jer su se iz njega afirmisali istaknuti umetnici, „kriv” je jer je okupljao mlade i otvorio im prostor da afirmišu svoje umetničke sposobnosti, „kriv” je zato što je brend Valjeva, „kriv” je zbog mnogo nagrada i zbog toga što je malo koštao ovaj grad…, naglasio je Milić. On je zaključio da je najveća „krivica” „Abraševića” očito bila u tome što je oduvek bio apolitičan.\nOvi članovi nekadašnjeg kulturno-umetničkog društva u glas tvrde da kršenje zakona i nemoral odlikuju njegovo gašenje i konstatuju da ostaje nepoznanica šta se dogodilo sa imovinom „Abraševića”. Oni smatraju da u celoj priči, po svemu sudeći, ima dosta ličnih interesa, ne isključuju ni postojanje krivičnog dela.\nNa predstojećoj sednici Skupštine grada Valjeva zakazanoj za 9. februar trebalo bi da bude usvojen program rada i imenovan vršilac dužnosti direktora Centra za negovanje tradicionalne kulture „Abrašević” za 2018. godinu.\nTags: grad valjevo, kolubarski.info, kud abrasevic, ugasen\nValjevski DS predlaže trg Zorana Đinđića


Vučić: Važna donacija\nPredsednik Srbije Aleksandar Vučić izjavio je danas posle primopredaje 20 sanitetskih vozila iz donacije Evropske unije da je to veoma važna oprema, posebno u vreme pandemije, koja “znači život” i da je donacija vredna više od 800.000 evra.\n“Mi smo iskreno zahvalni na ovoj podršci. Hvala i na pomoći koju pružaju u strukturnoj reformi. Mi stvarno cenimo pomoć koju poreski obveznici drugih zemalja plaćaju za našu zemlju”, rekao je Vučić i podsetio na medicinsku opremu koja je u prethodnom periodu stigla u Srbiju.\nOn je rekao da je Srbija na evropskom putu, da mora da radi na dijalogu sa Prištinom i na vladavini prava, ali da posebno ceni solidarnost kao vrednost EU.\nFabrici: Saniteteti iz EU konkretan primer podrške Srbiji\nŠef Delegacije EU u Srbiji Sem Fabrici izjavo je da je današnja primopredaja sanitetskih vozila nabavljenih kroz program donacije EU uz posredovanje UNOPS za 20 zdravstvenih ustanova iz Srbije konkretan primer solidarnosti i podrške EU Srbiji.\nKazao je da je reč o novim, brzim i potpuno opremljenim ambulantnim vozilima koja će biti raspodeljena tamo gde je to najpotrebnije.\n“U novembru smo, zajedno sa ministrima Joksimović i Lončarem predali 12 ambulantnih vozila. Ovo je kontinuirani znak podrške koju pružamo Srbiji”, naglasio je Fabrici.\nKada je reč o Kovaksu, Fabrici je rekao da EU od početak podržala taj međunarodni program, čiji je princip bio da niko nije bezbedan dok svi ne budu bezbedni.\nTags: Aleksandar Vučić, donacija, EU, Sanitetska vozila, Sem Fabrici, UNOPS


Vučić obišao Beograd na vodi: Kula Beograd će biti novi simbol cele Srbije - Radio televizija Pančevo\n15. juna 2020. 28. avgusta 2020. 0423\nVučič i Alabar obilaze radove koji se odvijaju prema planiranom rasporedu, a kompleks Beograd na vodi već je poprimio svoj finalni izgled, dok se očekuje skori završetak radova.\nKula Beograd bi, kada bude završena, trebalo da ima oko 40 spratova i da bude visoka čak 168 metara, a o kojoj se visini radi najbolje pokazuje podatak da su “Beograđanka” ili Kula Ušće dostigli “samo” 100 metara.\nU njoj će se nalaziti hotel i apartmani “Sent Redžis”, a na poslednjem spratu i najviši vidikovac u Beogradu. Predviđeno je da ima 50.000 kvadrata, više od 40 spratova, parking na dva podzemna nivoa, iznad kojih će se na devet spratova prostirati luksuzni hotel “Sent ridžis”. Restoran će biti na 38. spratu, na vrhu vidikovac, a biće direktno povezana i sa susednim tržnim centrom “BW galerijom”.\nAlabar je poručio da je mu je drago što ima partnera koji zna kako da reši proleme. on je zahvalio Vučiću na tome što je on inovativan i da se neće izneveriti poverneje koje mu je dati.\nVučić je rekao da je ponosan na ovo gradilište i sve što su uradili, i dodaje da je u ovom trenutku najvažnije i predstavlja ponos Srbije i Beograda to što na ovom gradilištu danas ima 2.530 radnika.\nPredsednik je naglasio kako je ponosan na ovo gradilište i sve što je do sada urađeno i dodao da u se trenutno gradi gradi 750 hiljada kvadranih metara.\n“Ovo mesto postaje polako iz dana u dan jedno od najlepših u našoj zemlji”, rekao je Vučić.\n“Sa ovog desetog sprata, zgrada počinje da se okreće. Ovo će biti ubedljivo najposećenija tačka u Beogradu”, rekao je Vučić.\nKako kaže, biće to i mnogo lep vidikovac.\n“Imaćemo najbolji hotel i jedini te kategorije u Evropi, načijem vrhu će biti vidikovac sa različitim sadržajem”, rekao je Vučić i dodao da očekuje u toku oktobra otvaranje najvećeg šoping mola u ovom delu Evrope.\nDodaje da za 14, 15 meseci očekuje otvaranje zgrade.\n“Veoma sam srećan i ponosan sa sve ono što smo ovde uradili. Od užasnog dela kojim niko nije mogao ni da se kreće, napravili smo jedan od najlepših delova prestonice”, rekao je Vučić.\n“Hvala svima koji su verovali u našu energiju, ali i onima koji nisu, i oni su nas podstakli da pokažemo najbolje rezultate”, rekao je Vučić.\nVučić je rekao da je ovaj projekat jedna od važnih i hrabrih stvari koje su urađen u Srbiji.\n“Imaćemo najveći porez na imovinu odavde. Ovde se kreira novi život, sa prelepim bulevarima, parkovima za decu, restoranima”, rekao je Vučić, dodavši da se sada uređuje i Savski Trg koji će isto izgledati fantastično.\nKako kaže, menja se slika grada i Beograd svake godine uvećava za 20 posto posećenost turista.\n“Srećan sam, ovo je bilo hrabro, ali ne bi mogli bez podrške Alabara. Ogroman posao smo uradili, trebalo je stvoriti uslove za gradnju”, rekao je Vučić.\n”Naredna Vlada će Srbiju ubrzano gurati ka članstvu u EU”\nKako kaže, razgovarao je sa Donaldom Tuskom koji mu je poželeo uspeh na predstojećim izborima.\n“Razgovarali smo o budućoj Vladi i rekao sam mu da verujem da će naredna Vlada imati mandat za snažnije integrativne procese i da će zemlju ubrzano gurati ka članstvo u EU”, rekao je Vučić.\nKako je predsednik naveo, kada su u pitanju izborne koalicije, ističe da prvo treba da se sačeka da se vide rezultati.\n“Svakako svaki izbori nose neizvesnost. Ovi su sada posebno teški. Mi smo jedina politička stranka koja ne vodi negativnu kampanju. Imamo najčistiju kampanju ikada u Srbiji”, rekao je Vučić.\n”Našu politiku prema Kosovu i Metohiji nećemo menjati”\nVučić ističe da je ozbiljnom i odgovornom politikom uspeo da vrati kosovskometohijsko pitanje na sto.\n“Želim da ovi radnici mogu da rade, da se zemlja gradi a da se istovrmeeno čuva pozicija naših ljudi na KiM, da se čuva njihova sigurnost”, rekao je Vučić.\nKako kaže, uložili su na KiM 7,5 puta više nego u što je uloženo u prethodnih 12 godina.\n“Uradili smo fantastičnu stvar i pod užasnim pritiskom uspeli da obezbedimo da srpski policajci na severu KIM budu predstavljeni sa 99 odsto”, rekao je Vučić, a kako kaže, time se ponosi i dodaje da će se u budućnosti videti sve.\n“Što se tiče laži da Srbija ne želi da se organizuju izbori na KiM, imaćemo na 90 biračkih mesta izbore i na KiM. I ponosan sam na tu činjenicu”, rekao je Vučić.\n”Uradićemo sve ono što je važno kako bismo sačuvali srpski identitet u Crnoj Gori”\nVučić je rekao da se nada, kada je u pitanju hapšenje sveštenika u CG, da će razum da pobedi, kao i da će pomoći iz svakog ugla i na svaki način.\n“Srpska crkva može da računa na podršku Srbije, posebno kada je ugrožena. Sve što možemo a da ne ugrozimo mir i stabilnost, mi ćemo da uradimo”, rekao je Vučić,\nJavni poziv studentima za učešće u meri „Studentska letnja praksa”\nPredsednik Vučić čestitao basketašima odbranu titule prvaka Evrope\nVladika Nikanor održao liturgiju u hramu u Gudurici


BTC $33.860 -5,18%\nETH $2.255 -9,80%\nBNB $346 -9,60%\nSOL $85 -16,53%\nXRP $0,57 -7,46%\nSIRIN Labs, proizvođač pametnih telefona usmerenih na privatnost, uspeo je da pokrene 110 miliona dolara u prvih 24 sata od prodaje tokena, navodi se u saopštenju koje je objavio tim. Suštinski odgovor na njihovu kampanju je značajan zbog pozadine ukupnog tržišta ponude ICO-a koje su suočene sa regresivnim periodom.\nVerovatni razlog za snažan odgovor na prvi dan ICO-a je činjenica da je tim već imao prisutno tržište. U 2016. godini SIRIN je objavio Android pametni telefon koji je usmeren na privatnost, Solarin. Međutim, po ceni od preko 16.000 dolara za komad, to nije bila najpovoljnija opcija za prosečnog potrošača.\nKompanija sada razvija novi proizvod pod nazivom FINNEY, pametni telefon na bazi blokčeina i računar koji obećava da će biti sigurniji i značajno pristupačniji od Solarina.\nIako su brojke SIRIN ICO-a impresivni, njihova kampanja daleko od toga da je bila jedina u proteklih šest meseci. Još jedna kampanja koja se ističe je Bancor, ona je u junu ove godine dostigla neverovatnih 153 miliona dolara za nešto više od tri sata. Gnosis je imao još jedno uspešno prikupljanje sredstava gde je uspeo da obezbedi 12 miliona dolara za svega 10 minuta - veću vrednost na sat vemena nego Bancor i SIRIN zajedno.\nIpak performanse SIRIN ICO-a su posebno značajne sada, s obzirom da je tržište ICO-a na "dugom štapu" od leta. Uz potencijalno trajne zabrane ICO-a od kineskih i korejskih vlada, kao i povećan nadzor od strane Komisije za hartije od vrednosti i razmene u SAD-u, iskustvo SIRIN-a je izuzetak.


Lazović: Okretanje ka EU i evropskim standardima veliki deo SNS uključujući i Vučića odvelo bi u zatvor - Politika - Dnevni list Danas\nPočetna » Vesti » Politika » Lazović: Okretanje ka EU i evropskim standardima veliki deo SNS uključujući i Vučića odvelo bi u zatvor\nVojin Radovanović06.05.2022. 21:02\n„Vučićeva politika sedenja na sve stolice doživela je poraz i on bi za to trebalo da snosi političku odgovornost“, ocenjuje Radomir Lazović iz pokreta Ne davimo Beograd.\nLazović smatra da za brojne propuste predsednika Srbije ne postoje opravdanja, stavljajući naglasak na neefikasnost energetskog sistema naše zemlje.\n„Nemamo ni malo razumevanja za njega, jer nije ništa uradio da se unapredi energetska zavisnost od Rusije u prethodnih 10 godina i ne samo to nego je ta zavisnost produbljena prepuštanjem i nalazišta gasa i gasovoda i skladišta energenata i sve infrastrukture ruskim kompanijama. Takođe, za deset godina vlasti SNS-a, ništa nije urađeno da se makar malo poveća udeo održivih energenata u proizvodnji“,obrazlaže on.\nKako kaže, sa druge strane,pak, urađeno je puno toga štetnog, pa je danas Srbija društvo sa najvećim ekonomskim razlikama u Evropi, zemlja deponija i opasnog vazduha, društvo u kome je porodica predsednika i njegovi kumovi, u direktnoj vezi sa organizovanim kriminalom.\n„Srbija treba da se približi Evropskoj uniji, ali nosilac ovih promena ne može biti Aleksandar Vučić jer nas je on svojim delovanjem u prethodnih deset godina doveo u jako lošu situaciju“, iznosi Lazović uz napomenu da je Srbija društvo sa najvećim ekonomskim razlikama u celoj Evropi.\n„Srbija je zemlja hiljada deponija i opasnog vazduha, društvo kontrolisanih i zloupotrebljenih medija, društvo u kome je porodica predsednika i njegovi kumovi, u direktnoj vezi sa organizovanim kriminalom. Stvarno okretanje ka EU i evropskim standardima, recimo u pogledu ostvarivanja vladavine prava, veliki deo SNS-a, uključujući i Vučića vodilo bi u zatvor“, zaključio je on.\nAleksandar VučićElektirična energijaNe davimo BeogradRadomir LazovićSNSBeograd\nDruštvo • 13.06.2022. 14:53\n„Memorišite Studio B, biće vrlo zanimljivo narednih meseci“: Janko Baljak o nastupu opozicije na sednici gradske skupštine\nPolitika • 11.06.2022. 18:00


Republika / (VIDEO) Jedva izvukli živu glavu: Trideset automobila propalo kroz led\n(VIDEO) Jedva izvukli živu glavu: Trideset automobila propalo kroz led\nnedelja, 5. 1. 2020.| 13:05\nTridesetak automobila ribara delimično je propalo kroz led na ostrvu Ruskom u Vladivostoku, niko nije povređen, saopštio je za Sputnjik portparol odeljenja Ministarstva za vanredne situacije za Primorski kraj.\n- Oko 30 automobila delimično je propalo kroz led u zalivu Vojevoda, deo do krova, deo do haube, a neki samo točkovima. Neki ribari već su uspeli sami da izađu, drugima pomažu spasioci — oni kablovima izvlače automobile - rekao je sagovornik agencije.\nPrema njegovim rečima, do incidenta je došlo zato što ribari krše zabranu izlaska na led u automobilima, a automobili su poređani jedan pored drugog na vodi. Dubina na tom mestu ne prelazi dva metra, istakao je portparol.\nVladivostok Video Led Automobil Propadanje Automobili\nVIDEO: Putinov Aurus kabriolet snimljen bez maske\nVIDEO: Tesla taksi bez vozača stiže na ulice sledeće godine\nPA GDE GLEDAŠ ČOVEĆE: Parkirao je Porše, otvorio vrata, a onda je naišla Mazda (VIDEO)


iPhone SE napravljen je od novog aluminijuma | PC Press\niPhone SE napravljen je od novog aluminijuma\nApple voli da se razmeće svojom sposobnošću da štedi metal, a sada smanjuje uticaj samog metala na životnu sredinu. Kompanija kaže da je najnoviji iPhone SE prvi proizvod napravljen od aluminijuma sa niskim sadržajem ugljenika “komercijalne čistoće” u industrijskom obimu.\nKompanija Elysis iz Kanade, proizvela je elemente za Apple koristeći proces topljenja bez ugljenika, baziran na hidroelektranama, koji proizvodi kiseonik, a ne gasove staklene bašte.\nDve kompanije nisu rekle koliko će iPhone SE jedinica koristiti ovaj aluminijum. Dizajn se najupadljivije oslanja na aluminijum za okvir, ali na zadnjoj strani dominira staklo koje pomaže pri bežičnom punjenju i prijemu podataka.\nApple je pomogao razvoj kroz investicioni tim koji je uključivao Alcoa, Rio Tinto, kanadsku vladu i vladu provincije Quebec. Tehnološka firma je takođe kupila prvu seriju aluminijuma za proizvodnju 16-inčnog MacBook Pro- a 2019.godine. Emisije ugljenika povezane sa aluminijumom u Apple-u, pale su za skoro 70 procenata od 2015. godine, prema izveštajima kompanije.\nApple se hvalio da je rutinski ulagao novac u ovakve projekte kroz tri „zelene obveznice“ u ukupnom iznosu od 4,7 milijardi dolara. Investicije, koje su započete 2016. godine, fokusirane su na smanjenje emisija i obezbeđivanje čiste energije. Novac za Elysis-ov niskougljenični aluminijum dolazi iz obveznice iz 2019.godine koja podržava 50 projekata, uključujući one koji „ublažuju ili nadoknađuju“ 2,9 miliona metričkih tona CO2 i uspostavljaju blizu 700 MW obnovljive energije.\nOvi napori pomažu da se izgladi imidž Apple-a, onoliko koliko bi mogli da se umanje doprinosi klimatskim promenama. Poput Samsunga i drugih rivala, kompanija želi da umiri kupce zabrinute da bi njihov novi telefon mogao da nanese nepotrebnu štetu.\nMeđutim, veća upotreba ovog ekološki prihvatljivog aluminijuma će pomoći Apple-u da postigne svoj cilj prodaje proizvoda bez ugljenika do 2030. godine. Imajući u vidu Apple-ov ogroman uticaj na tržište, ovakvo smanjenje ugljenika bi moglo imati opipljiv efekat.\nTagovi: apple, iPhone SE\n← Twitter je zabranio akademika sa Oksforda koji je podelio članak o precenjenom broju umrlih od COVID 19\nBIZIT seminar: Odgovori na najčešće postavljana pitanja o nasleđivanju u porodičnim kompanijama →


Novi zakon za veću sajber sigurnost | Kamatica\nPočetna > vest > Novi zakon za veću sajber sigurnost\nNovi zakon za veću sajber sigurnost\nTekst objavljen: 31.10.2015 16:03\nSrbija će značajno unaprediti nivo informacione bezbednosti, zahvaljujući donošenju zakona koji reguliše tu oblast i uspostavljanju nacionalnog tima za brzu reakciju na sajber pretnje (CERT) u 2016. godini, rečeno je danas na konferenciji "Smart eGovernment 2015".\nPomoćnik ministra trgovine, turizma i telekomunikacija Sava Savić istakao je da se putem očuvanja bezbednosti informaciono-komunikacionih sistema štite osnovna ljudska prava, lični podaci i privatnost gradjana.\n"Informaciona bezbednost je osnova bezbednog biznisa, osnov za razvoj elektronskog poslovanja, internet trgovine, elektronskog bankarstva i generalno digitalne ekonomije", kazao je Savić.\nOn je rekao da je zaštita informacione bezbednosti neophodna za uspostavljanje moderne elektronske uprave, navodeći kao primer Estoniju gde je zbog hakerskih napada celokupan sistem e- uprave bio "oboren" više od sedam dana.\nSavić je podsetio da je to Ministarstvo u saradnji sa drugim državnim organima izradilo Nacrt zakona o informacionoj bezbednosti, u radnoj grupi za izradu tog dokumenta učestvovalo više od 30 stručnjaka.\n"Zakon uređuje mere zaštite od bezbednosnih rizika u IKT sistemima, a njegovo donošenje predstavlja jedan od koraka ka harmonizaciji pravnog okvira Srbije sa evropskom u oblasti informacionog društva", istakao je Savić.\nOdgovarajući stepen informacione bezbednosti je od velikog značaja za održiv razvoj informacinog društva u Republici Srbiji, dodao je Savić.\nPrioriteti su unapređenje pravnog i institucionalnog okvira, zaštita kritične infrastrukture, borba protiv visokotehnološkog kriminala i naučno-istraživački rad i razvoj u oblasti informacione bezbednosti, a bitno je i poverenje korisnika informaciono-komunikacionih tehnologija i elektronskih servisa koji se koriste putem interneta, zaključio je Savić.\nPomoćnik direktora Uprave za zajedničke poslove republičkih organa Vjekoslav Bobar rekao je da informaciona bezbednost ne podrazumeva samo zaštitu osnovnih sredstava IKT i infrastrukture, već pre svega bezbednost elektronskih komunikacija i informacija, infrastrukture, softvera, fizičkog okruženja, ljudi i usluge.\nCilj je da se zaštiti poverljivost, integritet i raspoloživost podataka koji mogu da se učine javno dostupnim, kazao je Bobar.\nPretnje informacionim sistemima su greške i kvarovi koje čine 65 odsto napada na sistem i bezbednosti, prevare i kradje, sabotaže zaposlenih, kao i hakerski napadi, objasnio je Bobar.\nPo informacijama koje ta Uprava ima, beleži se 100.000 hakerskih napada dnevno na sajt jedne državne institucije, pre svega iz zemalja istočnog sveta, rekao je Bobar, ali i napomenuo da te podatke treba uzeti sa rezervom.\nBobar je kazao da je planirano da u Srbiji sledeće godine konačno bude uspostavljen nacionalni tim za monitoring i brzu reakciju na kibernetičke pretnje - takozvani CERT (Computer Emergency Response Team).\nPomoćnik ministra unutrašnjih poslova Slobodan Nedeljković istakao u video izjavi da država intenzivno radi na usvajanju Zakona o informacionoj bezbednosti i uspostavljanju CERT-a, dodajući da se svi zajednički na nivou države moraju boriti protiv opasnosti sajber terorizma.\nDirektor Direkcije za elektronsku upravu Dušan Stojanović istakao je da država ozbiljno razmišlja o sajber bezbednosti, ukazavši i na neophodnost unapređenja elektronskih servisa kako bi se građanima i privredi olakšao svakodnevni život.\nOn je istakao da je država u poslednje dve godine ostvarila napredak u tom pogledu i postala efikasnija.\nStojanović je rekao da bi sledeće godine u aprilu trebalo da se uvede jedinstveni informacioni sistem "e-inspektor" gde će biti popisani svi poslovni procesi 36 republičkih inspektorata.\nStojanović je rekao i da Agencija za privredne registre, Centralni registar obaveznog socijalnog osiguranja i PIO fond imaju u planu da u najskorijem roku svoje podatke putem web servisa dostave preko portale e uprave svim organima koji imaju neko postupanje po zahtevu građana i privrede.\nsajber kriminal internet zaštita klijenata zaštita ličnih podataka eUprava hakeri


Zaposliti invalide : Nadlanu.com\nObjavljeno 20. dec 2007. / 15:04:54\nBEOGRAD, 03. decembar 2007. (FoNet) - Državni sekretar u Ministarstvu ekonomije i regionalnog razvoja Vladimir Ilić najavio je danas na okruglom stolu povodom Međunarodnog dana osoba sa invaliditetom, organizovanom u Skupštini Srbije, da je u pripremi zakon kojim se predviđa obaveza poslodavca da zapošljava osobe sa invaliditetom.\n"Nacrt zakonu o zapošljavanju osoba sa invaliditetom predviđa da poslodavac sa 20 do 49 zaposlenih ima obavezu da zasnuje radni odnos sa jednom osobom sa invaliditetom, a oni sa više zaposlenih, na svakih 50 zaposlenih moraju da zaposle po jednu osobu sa invaliditetom", rekao je on.\nIlić je objasnio da nacrt predviđa i da poslodavci, koji ne ispune ovu obavezu, moraju da plate kaznu u visini od tri mesečne minimalne zarade i to za svaku osobu sa invaliditetom koju nisu zaposlili, a morali su.\nTa sredstva bi, prema njegovim rečima, trebalo da budu iskorištena za rad centra za podsticanje zapošljavanja osoba sa invaliditetom, čije je formiranje planirano pri Nacionalnoj službi za zapošljavanje.\nPredsednik Skupštine Srbije Oliver Dulić naglasio je da svi državni organi moraju da učine sve da omoguće zaposlenje osobama sa invaliditetom jer je plata uvek bolja od socijalne pomoći i najavio da će parlament biti budući poslodavac invalidima.\n"Države koje su najviše učinile u ovoj oblasti nisu to uradile zato što su bogate već jer su racionalne i znaju da osobe sa invaliditetom imaju kapacitet kojim mogu pomoći razvoj svojih zajednica", rekao je on.\nPredsednik skupštinskog odbora za rad, boračka i socijalna pitanja Meho Omerović upozorio je da je nemogućnost zaposlenja glavna prepreka boljeg uključivanja osoba sa invaliditetom u zajednicu, jer prema njegovim rečima, u Srbiji oko 80 odsto invalida ne radi.\n"Srbija mora da se uhvati u koštac sa ovim problemom i da sa deklarativnih izjava pređe na dela", dodao je on.\nPoslanica Gordana Rajkov istakla je kao veoma značajne činjenice da je tokom 2006. godine usvojen zakona o sprečavanju diskriminacije, kao i što je urađena vladina strategija za unapređivanje položaja invaliditeta.\n"Kada vas neko pita šta bi to mogla da radi osoba sa invaliditetom, onda se setite Betovena, Aristotela ili Fride Kalo. U svakoj generaciji postoje osobe sa invaliditetom koje svojim radom nadmaše one koji nemaju invaliditet", istakla je ona.\nPredstavnik Nacionalne organizacije osoba sa invaliditetom Srbije Damjan Tatić istakao je da osobe sa invaliditetom nemaju nikakva posebna prava, ali da je neophodno preduzeti specifične mere da bi oni uspeli da ostvare svoje pravo na rad.\nObeležen Dan zaštite podataka o ličnosti – kako živeti u okruženju "Velikog brata"?\nNA RESPIRATORIMA 143 PACIJENTA: U Srbiji 17.284 nova slučaja koronavirusa, preminule…\nKRIZNI ŠTAB DONEĆE ODLUKU ZA MANJE OD MESEC DANA: Četvrta doza vakcine ili produženje…


Kina podnela demarš SAD zbog zakona o Sinđijangu - Kineski Radio Internacional\nKina podnela demarš SAD zbog zakona o Sinđijangu\n2019-12-05 14:50:06 | CRI\nZamenik ministra spoljnih poslova Kine Ćin Gang pozvao je juče na sastanak Viljama Klejna, vršioca dužnosti zamenika šefa misije američke ambasade u Kini, kako bi uložio ozbiljan demarš i snažan protest zbog predloga američkog zakona koji se odnosi na kinesku ujgursku pokrajinu Sinđijang.\nĆin je rekao da Kina zahteva od SAD da odmah isprave svoje greške, odustane od dvostrukih standarda u pristupu borbi protiv terorizma, spreči da predlog zakona stupi na snagu i prestanu da se meša u unutrašnje poslove Kine pod izgovorom pitanja Sinđijanga.\n„Kina će dati dalje odgovore prateći razvoj situacije“, rekao je Ćin.\nOn je dodao da su mere protiv terorizma i ekstremizma u Sinđijangu iskrivljene kao kršenja ljudskih prava u takozvanom zakonu o ljudskim pravima Ujgura.\nSAD ovim potezom iskrivljuju činjenice, vređa savest i primenjuje dvostruke standarde u borbi protiv terorizma, ocenio je Ćin.\nOn je naglasio da je odlučnost Kine za očuvanjem državnog suvereniteta, bezbednosti i razvojnih interesa nepokolebljiva.\nSvi pokušaji podrivanja etničkih odnosa u Kini, potkopavanja prosperiteta i stabilnosti u Sinđijangu i sprečavanja razvoja Kine biće osuđeni na poraz, zaključio je Ćin Gang.


Sutra novi protest "Jedan od pet miliona" u Beogradu, na skupu će govoriti ovaj pisac - Infobrif\nObjavljeno 8.02.2019. u 14:55\nBEOGRAD – Novi protest pod nazivom „Jedan od pet miliona“ održaće se sutra u Beogradu u 18 časova na Platou ispred Filozofskog fakulteta, a na skupu će govoriti pisac Marko Vidojković, nakon čega će gradjani krenuti u protestnu šetnju.\nKolona će od Platoa krenuti do zgrade Predsedništva, nakon toga do Radio-televizije Srbije (RTS) i na kraju do zgrade „Politika“.\n? Ово је земља за нас\n➡ Субота у 18, Плато! #PoceloJe#1od5miliona pic.twitter.com/FPBBz1qsiB\n— Savez ZA Srbiju (@SavezZaSRB) February 8, 2019\nStudenti Fakulteta političkih nauka, Fakulteta organizacionih nauka, Saobraćajnog i Farmaceutskog fakulteta, Elektrotehničkog fakulteta, kao i Visoke škole elektrotehnike i računarstva sutra takodje organizuju šetnju pod nazivom „Budite(se) studenti #Jedan od pet miliona“.\nStudentska šetnja do Platoa počinje u 15 časova ispred studentskog doma „4. april“ u ulici Vojvode Stepe 320.\nOdredjen broj profesora i nastavnika nekoliko fakulteta Univerziteta u Beogradu, kuluturnih radnika i advokata takodje su uputili podršku gradjanima koji protestuju.\nPrvi protest protiv nasilja pod nazivom „Stop krvavim košuljama“ održan je u Kruševcu 30. novembra 2018, zbog napada na jednog od lidera Saveza za Srbiju Borka Stefanovića i još dvojicu aktivista u tom gradu.\nZahtevi su se iz subote u subotu dopunjavali, pa je od RTS-a zatraženo da protestima posveti pet minuta u svojim informativnim programima, jednako izveštavanje o svim političkim opcijama na javnom medijskom servisu ali je traženo i da se pronadju počinioci i nalogodavaci ubistva predsednika GI SDP Olivera Ivanovića.\nProtesti se petkom i subotom održavaju i u drugim većim gradovima u Srbiji, poput Niša, Novog Sada, Kragujevca, Čačka, Smedereva i drugih.\nČlanovi Udruženja „Kombi prevoz putnika Srbije“ sutra u 12 sati kreću u protestnu šetnju ulicama Beograda\nVučić ručao sa radnicima u „Simpovoj“ fabrici u Radovnici


ZAVRŠENA RASPRAVA O AMANDMANIMA NA PREDLOŽENI ZAKON O AMNESTIJI\nKako je Vlada Srbije objasnila, u ovom trenutku iz zatvora bi bilo pušteno oko 1.100 osuđenika, što bi značilo da će u državnoj kasi ostati oko 127 miliona dinara.\nVlada očekuje se da će njegov dugoročni finansijski efekat biti smanjenje budžetskih troškova za oko 800 miliona dinara.\nPoslanica DS i nekadašnja ministarka pravde Snežana Malović rekla je da će amnestijom i dalje biti obuhvaćena lica iz kriminalne sredine.\nNjen stranački kolega Janko Veselinović rekao je u raspravi da predloženi zakon nije "usvojen za šumokradice", već da je u pitanju amnestija za počinioce najtežih krivičnih dela.\n"Pustićete ih na slobodu bez ikakve resocijalizacije i praćenja. Ovom amnestijom obuhvaćeno je 99 odsto krivičnih dela", rekao je Veselinović, navodeći da predloženi zakon ne potvrđuje nameru države da se bori protiv kriminala.\nVeselinović je mišljenja da će usvajanje predloženih rešenja proizvesti teške posledice i da će činjenica da država nije omogućila resocijalizaciju značiti da su na slobodu puštena lica koja neće moći da vode žive bez ponovnog činjenja krivičnih dela.\nVeselinović je napomenuo da nije protiv amnestije, ali da jeste protiv bezuslovne amnestije i upitao da li će vlada preuzeti na sebe obavezu i odgovornost "za to što će narednih dana krivična dela činiti lica koja će izaći na slobodu".\nVeselinović je, pored ostalog, amandmanima tražio da se od izvršenja 50 odsto kazne zatvora oslobode lica koja su na dan stupanja na snagu zakona prvi put pravosnažno osuđena na kaznu zatvora do šest meseci.\nMinistar prosvete, nauke i tehnološkog razvoja Žarko Obradović, koji je u odsustvu ministra pravde i državne uprave Nikole Selakovića, koji je u Tirani, pred poslanicima branio predložena rešenja, rekao je da sadržaj zakona precizno utvrđuje koja su krivična dela predmet amnestije, a koja nisu.\n"Ovo što sada imamo na dnevnom redu je daleko pravednije i poštenije nego što je bio Zakon o amnestiji iz 2001. godine. Argumenti koje iznosite ne mogu biti prihvaćeni, jer je predlog zakona veoma precizan", rekao je Obradović.\nVeselinović se složio da je zakon iz 2001. godine po obimu bio širi, dodajući da ne misli da je bio dobar, ali da nije dobro porediti se sa svime što su radile prethodne vlade, budući da je, kako je rekao, specifičnost tog perioda i današnjag znatno drugačija.\nIzvor: Tanjug, 6.11.2012.


Fudbal: Teleoptik iz Zemuna plasirao se u plej-of Prve lige Srbije\n19. maja 2021. - 12:28\nU okviru 34. kola razvojni tim Partizana je odigrao 1:1 protiv OFK Beograda, ali taj remi nije imao rezultatski značaj za njih.\nTeleoptik, koji svoje utakmice igra u popularnom “Zemunelu”, uspeo je da osigura prvo mesto četiri kola pre kraja.\nDo uspeha je ekipu Teleoptika, koja je u sezoni zabeležila samo četiri poraza, sa klupe predvodio legendarni fudbaler “parnog valjka” Albert Nađ.\nOptičari su dobro odrađen posao proslavili na sjajan način nakon utakmice poslednjeg kola. Fudbaleri su napravili pravu žurku u svlačionici, prskali su svog trenera i pevali hit pesmu pevača narodne muzike, Đanija, “Sve mi tvoje nedostaje”.\nIpak, za Teleoptik posao nije završen, jer će zbog ovosezonskih promena sistema takmičenja, pobednici četiri grupe Srpske lige igrati doigravanje odakle će dva tima obezbediti mesto u Prvoj ligi. Za sada su poznata tri učesnika baraža, izuzev Teleoptika, utakmice za popunu Prve lige će igrati još Mladost iz Novog Sada, Sloga iz Požege, dok će se još malo sačekati na prvoplasiranog iz Srpske lige Istok\nPrethodni tekstKod OŠ “Radivoj Popović” u Zemunu biće novi objekat za boravak dece i omladine\nSledeći tekstRekonstrukcija i dogradnja škole Mitraljeta u Batajnici\nPobede Omladinca i Feniksa, Jedinstvo izgubilo u Kikindi, Jadran pobedio u Vojki\nDva boda posle petog kola za ekipu BSK Batajnica\nPosle petog kola FK Zemun šesti na tabeli u Srpskoj ligi Beograd\nFudbal: FK Busija dve pobede i dva poraza\nTri poreza u nizu ekipe BSK Batajnica


Tolgahan Sayisman potpisao ugovor za novu seriju - TV Exposed\nTurski glumac Tolgahan Sayisman još uvek nije završio svoj rad na seriji Sampiyon, a već je potpisao ugovor za novu seriju. Ovog puta glumac će se naći u novoj seriji producenta Timur Savcija. U pitanju je serija koja se radi u produkciji kompanije TIMS & B za Show TV, a nosi naziv Seref Sozu. Proteklih ...\nTurski glumac Tolgahan Sayisman još uvek nije završio svoj rad na seriji Sampiyon, a već je potpisao ugovor za novu seriju.\nOvog puta glumac će se naći u novoj seriji producenta Timur Savcija. U pitanju je serija koja se radi u produkciji kompanije TIMS & B za Show TV, a nosi naziv Seref Sozu. Proteklih godina, izuzev serije Sampiyon, projekti u kojima je glumio Tolgahan nisu beležili neke sjajne rezultate. Novi projekat na kom glavnu reč vodi Timur Savci, biće prilika da glumac nastavi tamo gde je stao sa serijom Sampiyon i beleži još bolje rezultate i gledanost. Kada je reč o toj seriji, finale je zakazano za 13. avgust u 34. epizodi.\nRadnja novog projekta Seref Sozu će biti snimana u Mardinu. Reditelj serije je Cevdet Mercan a scenario je pisala Eda Tezcan (poznata iz serije Hercai).


Srbija:Pomoćnik ministra za manjine podnio ostavku\nPomoćnik ministra za ljudska i manjinska prava Petar Antić podneo je ostavku na tu funkciju i poručio da bi ministar Svetozar Čiplić trebalo da bude smenjen.\nOn je Čiplića optužio da je Ministarstvo na čijem je čelu pretvorio u privatnu kompaniju.\n"Niz mjeseci svedok sam neprofesionalnog i bahatog ponašanja ministra Čiplića, koji je sve uradio da bi od državne institucije napravio privatnu kompaniju, koja služi samo njegovim ličnim interesima", navodi se u pisanoj izjavi Antića.\nPrema njegovim rečima, Čiplić je oterao većinu kvalitetnih ljudi, a od Ministarstva napravio instituciju koja ugrožava ideju ljudskih prava, umesto da je štiti i promoviše.\n"Odnos prema Bošnjačkom nacionalnom savetu, prema Marku Karadžiću, nekima od zaposlenih, prema sredstvima koje Ministarstvo raspolaže, navelo me je da odustanem od borbe za ljudska prava kroz ovakvu instituciju", naglasio je Antić.\n"Smatram da Čiplić treba da bude smenjen zarad zaštite ljudskih prava i ugleda institucija koje treba da služe građanima", predočio je Antić.\nPodsetimo, krajem septembra prošle godine je ostavku podneo i Marko Karadžić, državni sekretar u tom Ministarstvu, koji se takođe nije slagao sa politikom i načinom na koji ministar Čiplić vodi tu državnu instituciju.\nOstavku je danas podnio i ministar zdravlja u Vladi Srbije Tomica Milosavljević.


Izvor: SrbijaDanas.com, 07.Apr.2020, 00:08\n- Da li je tačno da su stručnjaci za teške mere, a političari za lakše i da li bi virus >> Pročitaj celu vest na sajtu SrbijaDanas.com << nestao za 15 dana pune izolacije? - interesovalo je Marića.\nProf. dr Darija Kisić Tepavčević, zamenica direktora Instituta za javno zdravlje "Milan Jovanović Batut", navodi da, ako se na 15 dana svi zatvore, onda bi virus nestao.Prof. dr Darija Kisić Tepavčević, zamenica direktora Instituta za javno zdravlje "Milan Jovanović Batut", navodi da, ako se na 15 dana svi zatvore, onda bi virus nestao.\n- Najpribližnije toj ideji je policijski čas i zabrana kretanja, ali ništa nismo uradili ako pravimo kućne žurke i skupljamo se po kućama jer tu se najviše prenosi. Prvi importovani slučaj kod nas je devojka koja je bila željna prijatelja, imala male respiratorne poteškoće i na kraju je bio impozantan broj ljudi koj su zaraženi. Uočili smo veći broj ljudi u pojedinim gradovima i uvek je iza toga stajalo neko okupljanje, rođendani - navela je Kisić Tepavčević.\nIzvor: Večernje novosti, 07.Apr.2020\nDoktori Branimir Nestorović i Darija Kisić Tepavčević složni u proceni da bi potpuna izolacija najbrže suzbila epidemiju Doktori Branimir Nestorović i Darija Kisić Tepavčević gostujući u "Ćirilici" objasnili su kako izgledaju sastanci kriznih štabova.Voditelj Milomir...


Na području Bijeljine jutros je nastavljena akcija “Kristal” i u toku su pretresi i hapšenja, potvrdila je portparol načelnik Odeljenja za odnose sa javnošću MUP-a Republike Srpske Mirna Miljanović.\nPodsetimo, u ovoj akciji krajem maja uhapšena je poznata beogradska starleta Tijana Maksimović poznatija kao Tijana Ajfon. Ona se trenutno nalazi u pritvoru, piše Srpskainfo.\nPodsećao, Tijana Ajfon uhapšena je krajem maja kada je policija prekinula žurku u privatnoj luksuznoj vikendici u okolini Bijeljine. Policija je, kako je kasnije otkriveno, te noći pratila kretanje kriminalaca i lica dobro poznatih organima reda u celom regionu kada su shvatili da su se svi uputili na istu lokaciju - u luksuznu vikendicu s bazenom u slepoj ulici u selu Suvo Polje.\nPodsetimo, u akciji „Kristal“ je osim Tijane Ajfon i još 15 osoba zbog organizovanja orgija i kokainske žurke.


Milion KM za sanaciju štete od poplava | Banjaluka.net\nViše od milion KM biće usmjereno na sanaciju oštećenih saobraćajnica i klizišta, ali i na pomoć građanima koji su pretrpjeli štetu nastalu nakon poplave i vremenskih neprilika, koje su prošle sedmice pogodile grad, rekao je gradonačelnik Igor Radojičić na pauzi sjednice Skupštine grada Banjaluka.\nOdbornici su raspravljali o 58 tačaka, među kojima je i Prijedlog rebalansa budžeta za 2019. godinu.\nRadojičić je istakao da je podnesen amandman na Prijedlog odluke o usvajanju rebalansa budžeta grada za 2019. godinu.\n“Okvirno smo procijenili situaciju i štetu koja je nastala nakon poplava, a koja uključuje i finansijske posljedice, tako da smo reagovali amandmanom, koji je ispremještao u budžetu nešto preko milion maraka”, rekao je Radojičić.\nPrema njegovim riječima, za sanaciju klizišta i sitnije građevinske radove biće odvojeno 200.000 KM, preko 300.000 KM je za štetu na saobraćajnicama i još dodatnih 160.000 KM za pomoć građanima koji su pretrpjeli štetu, nakon što se ona procijeni i utvrde prioriteti.\nNa sjednici je bio i prijedlog rebalansa ovogodišnjeg budžeta od 155 miliona KM, što predstavlja povećanje od 20,9 miliona KM.\nRadojičić je istakao da je to rezultat domaćinskog poslovanja.\nUsvajanjem rebalansa budžeta biće omogućena realizacija više projekata, a neki od njih su saobraćajnica koja povezuje Lauš i Paprikovac, više projekata vodosnabdijevanja i kanalizacije na Laušu te izgradnja mosta u Srpskim toplicama i nastavak obnove “parkića”.\nRaspravljano je i o Prijedlogu odluke o kreditnom zaduženju grada.\n“Grad će se zadužiti kod EBRD četiri miliona evra, koji će biti namijenjeni za projekte vodosnabdijevanja”, rekao je Zoran Talić, predsjednik Skupštine grada.\nOdbornici su prihvatili odluku o dodjeli odborničkog mandata SNSD-a Nataši Marić-Udovčić, koja je nakon toga položila zakletvu. Ona je zamijenila partijskog kolegu Nenada Talića, koji je imenovan za direktora Sportskog centra “Borik”.\nInicijativa za produženje sezone grijanja\nInicijativu da se produži sezona grijanja, odnosno da “Eko-toplane” budu u pripravnosti do 15. maja u slučaju da dođe do zahlađenja, predložila je juče Mirna Savić-Banjac, član Kluba SzP u Skupštini grada.\n“Savjet MZ Centar 2 formulisao je prijedlog i inicijativu da se sezona grijanja produži jer je došlo do promjene klime, te je sada veća potreba za grijanjem”, kazala je Savić-Banjčeva.\nDodala je da je njihova inicijativa da se voda u cjevovodu zadržava do 15. maja te da budu u pripravnosti u slučaju da dođe do zahlađenja.\nGradonačelnik Igor Radojičić je rekao da je ova inicijativa razumna te da, ako je tehnički moguće to ostvariti, tu problema nema.\n“Inicijativu treba razmotriti s tehničkog aspekta i šta to znači ako bi u ‘Eko-toplanama’ skratili remont, a produžili vrijeme pripravnosti”, rekao je Radojičić.